Андижонда ички ишлар ходими машинасида велосипедчини уриб юбориб, унинг ўлимига сабабчи бўлди — Sof.uz\nЖАҲОН 5,601,521 2,381,280 348,132\n18.04.2019 16:00 10 Ўзбекистон\nАндижон вилоятининг Избоскан туманида ички ишлар ходими иштирокида йўл-транспорт ҳодисаси содир бўлди. Оқибатда 1 киши ҳаётдан бевақт кўз юмди. Бу ҳақда «Дарё» нашри хабар бермоқда.\nЙТҲ 15 апрель куни соат 23:00 ларда Избоскан тумани Оқ олтин маҳалласи ҳудудидан ўтувчи Пойтуғ—Куйганёр автомобиль йўлининг 3-километрида содир бўлган. Андижон туман ИИБ терроризм ва экстремизмга қарши кураш бўлими тезкор вакили, катта лейтенант А.А. хизмат вақтида ҳушёр ҳолатда ўзига бириктирилган давлат белгиси 60 429 VSF бўлган Damas автомашинасини бошқариб кетаётганда йўлнинг қатнов қисмида ётган велосипедчини уриб юборган. 29 ёшли ички ишлар ходими содир этган ЙТҲ оқибатида Д.Ш. оғир тан жароҳати олиб шифохонага ётқизилган. Тиббиёт ходимлари томонидан кўрсатилган биринчи ёрдамга қарамасдан 3 боланинг отаси ҳисобланган 43 ёшли Д.Ш. шифохонада вафот этган.\n23.05 23:39 9335\n25.05 09:11 2149\n25.05 10:39 1459\nКеча, 21:23 1277\n23.05 16:56 315 Ўзбекистон


Женнифер Муртазашвили: Ш.Мирзиёев ислоҳотчи, аммо...\nЮзма-юз 1873 02.05.2019 12:36:21\n"Юзма-юз" лойиҳасининг навбатдаги меҳмони Женнифер Муртазашвили – Питтсбург университети халқаро ривожланиш дастури жамоатчилик ва халқаро алоқалар Олий мактабининг директори. Унинг тадқиқотларида Марказий ва Жанубий Осиёдаги бошқарув, хавфсизлик ҳамда ривожланиш масалалари акс этади. Муртазашвили 1997 йилда Джорджтаун университетида бакалавр даражасига, 2006 йилда Висконсин-Мэдисон университетида қишлоқ хўжалиги ва амалий иқтисодиёт йўналиши бўйича магистр даражасига эришди. 2009 йилда фалсафа фанлари доктори даражасини олган. 5 йил давомида Марказий Осиё мамлакатларида истиқомат қилиб, сиёсатга оид тадқиқотлар олиб борган. Журналист Хуршид Далиев мутахассис билан суҳбатда бўлди.\n- 15 йил аввал ва ҳозир: инсон ҳуқуқлари, муаммолари қай даражада ўз ечимини топган ва топмоқда?\n- Бундан 15 йил аввал инсон ҳуқуқлари билан боғлиқ вазият жуда мураккаб эди. Мазкур соҳада фаолият юритган инсон сифатида айтаман, инсон ҳуқуқлари билан машғул ташкилотларга 15 йил аввал осон эмас эди. Бухоролик Шуҳрат Ғаниевни биласиз, унинг фаолияти мураккаб паллага тўғри келган эди. Бугунга келиб эса инсон ҳуқуқларини ҳимоя қилуви ташкилотлар ҳукумат билан мажбурий меҳнат, болалар меҳнати каби масалаларда шерикликда ишлаяпти. Бу мен учун қувонарли. Инсон ҳуқуқларини ҳимоя қилувчи бир қатор ташкилотларнинг ҳукумат билан шерикликда ишлашига гувоҳ бўламан, деб ўйламаган эдим. Бу мамлакатда инсон ҳуқуқларини таъминлашдаги жуда, жуда катта қадам. Бироқ барчаси аъло дейиш тўғри бўлмайди. Сабаби, мазкур йўналишда ўзгаришлар тезлик билан содир бўлмайди. Бу узоқ вақтни талаб қиладиган жараён.\n- Сиз Ўзбекистон Президенти Ш.Мирзиёевнинг сиёсатига қандай баҳо берасиз?\n- Мирзиёев катта ислоҳотларга қўл урди. Улар жамиятнинг турли соҳаларига алоқадор: иқтисодиёт дейсизми, инсон ҳуқуқларими, таълим ҳамда меҳнатга оид янгиликларгача бор... Ислоҳотлар жадаллик билан амалга ошириляпти. Ва шуни айтиш керакки, улар бир бирини тўлдиряпти. Мисол учун, иқтисодиётдаги ислоҳотлар демократия ҳамда фуқароларнинг ҳукуматдаги иштирокини таъминлайди. Ш.Мирзиёевнинг ўзи ҳокимларнинг тайинланиши эмас, сайланишининг аҳамияти ҳақида гапирган. Май ойининг охирида ўтказилиши режалаштирилган Маҳалла раислари сайлови дастлабки очиқ тарздаги жараён бўлиши кутиляпти. Декабр ойида парламентга сайловлар ўтказилади. Биласизми, бу каби жараёнлар яхши. Сабаби, фуқароларга овоз бериш имконияти берилади ва шу тариқа ҳукумат шаклланади. Агарда жараён очиқ, ошкора тарзда амалга оширилса, бу давлат учун катта плюс бўлади.\n- Нима деб ўйлайсиз. Ш.Мирзиёев Ўзбекистонни ўзгартира олдими?\n- Ўзгаришларни Ўзбекистон фуқаролари амалга оширади. Президент эса уларга бунинг учун имкон яратади. Аҳолиинг бир фоизи катта ўзгаришларга учради. Улар аввал берилмаган имкониятларга эга бўлишди. Жавобим эса: ҳа, Мирзиёев Ўзбекистонни ўзгартира олди. Қувонарлиси, бу яхши ўзгаришлар.\n- Айтингчи Женнифер, мустақил Ўзбекистон азалдан Россия федерацияси учун ҳам АҚШ учун ҳам муҳим давлат ҳисобланади. Уларнинг ҳар иккиси бу юрт билан қизиқади. Сизнингча, Ўзбекистон ҳозирда улар билан қандай муносабатда?\n- Фикримча, айни вазиятда Ўзбекистон жуда ақлли қарорни қабул қилди. Хоҳ Россия, хоҳ АҚШ, хоҳ Хитой ва ёки Афғонистон бўлсин, улар билан ҳамкорликнинг ўзига хос мураккабликлари бор. Ўзбекистон ўрганаётган, ўрнак олаётган, ҳамкорликда ишлаётган давлатлар талайгина. Турли моделлар тажрибасини ўрганиш учун йўл очиш, инвестиция келтирадиган имтиёзлар учун эшикларни очиш... фикримча, бу оқилона сиёсат.\n- Ривожланиш йўлидаги катта муаммолардан бири бу - коррупция. Ўзбекистонда унга қарши олиб борилаётган курашга қандай баҳо берасиз?\n- Бу ўта жиддий муаммо. Нафақат Ўзбекистон балки жаҳоннинг кўплаб мамлакатларига тегишли у. Амалиётда мавжуд қонунлар-у, қоғоздаги қоидалар ўртасидаги тафовут бу - коррупция. Бўшлиқ қанчалар катта бўлса, коррупция ҳам шунчалик бўлади. Ўзбекистон коррупцияга қарши курашяпти. Шу ўрнида ОАВ ўрнини алоҳида таъкидлаган бўлар эдим. Ўзбекистондаги ўзим гувоҳ бўлиб турган катта ўзгаришни сизга айтсам: ҳозир ҳаммада смартфон бор. Исталган одам видеога олиши мумкин. Дейлик, милиция ходими кимдандир пул сўраяпти. Автомобиллардаги камералар бу ноқонуний ҳаракатни видеога муҳрлаши мумкин. Шу сабабдан юртингизда бу турдаги коррупциянинг нисбатан пасайганига гувоҳ бўлиш мумкин. Бир неча йиллар олдин ЙПХ ходими бемалол автомобилни тўхтатиб пул олавериши одат эди. Ўйлашимча, юртингиз мазкур йўналишда анча-мунча прогрессга эришди. Бироқ коррупциянинг бошқа биз кўра олмайдиган, гувоҳ бўла олмайдиган кўринишлари ҳам бор. Масалан, юқори лавозимни эгаллаётган мансабдорлар. Агарда ҳукумат фаолиятининг шаффофлиги таъминланса, бу турдаги коррупциянинг олди олинарди. Президент судлар фаолиятини ислоҳ қилишга, жавобгарликни кучайтиришга оид ҳаракатларни амалга оширяпти. Бироқ булар кам. Фикримча, энг мақбул йўл қоғоздаги ҳамда амалиётдаги қонун-қоидалар ўртасидаги тафовутни камайтириш керак. - Ш.Мирзиёев ислоҳотлар қиляпти. У янгича сиёсат олиб боряпти. Мансабдорлар ҳам шунга мутаносиб равишда ишлаяптими, сизнингча?\n- Президент Мирзиёев Тошкентдаги ҳукумат вакиллари қаторини янги кадрлар билан тўлдиряпти: янги юзлар, ёш мутахассислар... Айнан улар янги фикрлар, янги ташаббуслар, янги технолгияларни олиб келади. Бироқ вилоятлар ҳақида бундай деб бўлмайди. Ҳудудларда эскича тизим ҳали-ҳануз амалда: янги юзлар деярли кўринмайди. Улар Тошкент томонидан тайинланади, аксарият ҳолатда Тошкентдагиларнинг буйруғини кутади. Мисол келтираман: яқиндагина Фарғона водийсида фаолият кўрсатувчи ҳокимият вакили билан гаплашиб қолдим. Унинг сўзларини келтираман: “Давлатимиз раҳбари ажойиб. Биз уни яхши кўрамиз. У бизга атрофингиздаги муаммоларни айтинг, жим ўтирманг дейди. Биринчи президент даврида муаммоларни яширишни, одамларга кўрсатмаслик буюриларди. Бизга ҳозир жуда қийин. Биринчидан, шу пайтгача муаммоларни айтишни ўрганмаганмиз. Барча муаммоларни айтаверсак, эртага бўшатилиб кетмаймизми деб қўрқамиз. Эртага ишсиз қолиб кетмаймизми?! Қандай ўзгаришлар бўлишини, бизни нималар кутаётганини билмаймиз. Шундан қўрқамиз”. Менимча, маҳаллий мансабдорлар халққа ён босиши керак. Халқ эса ҳоким ким, ҳокимият вакиллари қандай одамлар билиши керак. Айни фикрлар Тошкентда ўзини оқлади. Энди уни ҳудудларга қўллаш вақти келди.\n- Одамларимиз ҳақида сўрамоқчиман. Ўзбекистон халқи 15 йил аввал сиёсатга қандай муносабатда эди ва ҳозир қандай?\n- Фикримча, инсонлар ислоҳотларни яхши қабул қиляпти. Бироқ барчаси жуда секинлик билан амалга ошяпти, ҳукумат фақатгина ваъдабозлик билан шуғулланяпти деган кайфиятни ҳам сезяпман. Бузилаётган уй-жойлар(снос)ларни назарда тутяпман. Айни йўналишда одамлар ҳукуматнинг ҳаракатларидан норози бўляпти. Мол-мулкингнинг олиб қўйилиши билан амалга оширилаётган бу каби ислоҳотларни қўллаб-қувватлаш ҳам жуда қийин, аслида. Агарда ҳукумат фидбэклар учун очиқ бўлса, бу каби вазиятларни юмшатиш мумкин бўлади. Бу орқали халқни тинглаш имкон туғилади. Ҳозирда инсонлар мазкур ислотҳотларнинг натижасини, нималар бўлишини кутяпти. Бироқ уларнинг аксари Президентнинг хатти-ҳаракатларини қўллаб-қувватлаяпти. Давлат раҳбари жуда кўп ваъдаларни беряпти. Фикримча, инсонлар уларнинг амалиётга кўчишини кутяпти.\n- Бугун юртимизда амалга оширилаётган ишларга гувоҳ бўляпсиз, ислоҳотларни кўряпсиз. Тажрибали мутахассис сифатида Ўзбекистон келажагини қандай кўряпсиз?\n- Мирзиёев мамлакатни дунёга очиб, жуда яхши иш қилди. У янада кўпроғига қодир. Президентнинг ўзи бундан-да юқорироқ маррага эришишда қатор муаммолар борлиги ҳақида айтган: коррупция – биринчи муаммо, фуқароларга мулк ҳуқуқини бериш – яна бир муаммо, ахир инсон ўз уйида эртага уни бузиб ташалашади деган хавотир билан яшамаслиги керак. Бироқ маълум битта йўлнинг ўзи йўқ. Ўзбекистон ривожланишнинг турли моделларини қўллаб кўряпти. Мен бунга оптимистик тарзда қарайман. Юртингизда жуда кўп ёшлар бор, уларда катта энергия мужассам. Бундай юртнинг келажаги ёрқин бўлишига эса ишонаман.\nСУҲБАТНИ ТОМОША ҚИЛИНГ!


22 ноябр 2019, Тошкент вақти: 10:27\nАфғонистонликлар ҳужумдан яраланган ҳамшаҳрини касалхонага олиб кетмоқда. Кобул, 2019, 7 март.\nБМТ эълон қилган ҳисоботда эътироф этилишича, 2019 йилнинг дастлабки уч ойида Афғонистон ҳукумати кучлари ҳамда АҚШ қўшинлари толиблар ва бошқа жангариларга қиёслаганда кўпроқ оддий фуқаро ўлимига сабаб бўлган. 2009 йилда маълумот тўплана бошланганидан бери бундай ҳолат илк маротаба кузатилмоқда.\nБМТнинг Афғонистондаги ёрдам миссияси (UNAMA ) ҳисоботига кўра, 2019 йилнинг биринчи чорагида уруш қурбонлари ўтган йилга қиёслаганда 25 фоизга озайган. Хусусан, жорий йилнинг уч ойида 581 оддий фуқаро ҳалок бўлган, 1192 нафар одам жароҳат олган.\nUNAMA етакчиси Тадамичи Ямамото хавотирли даражада кўп сонли оддий фуқаро ҳалок бўлаётганини ва жароҳат олаётганини айтиб, тарафларни оддий фуқароларни ҳимоя қилиш учун кўпроқ чора кўришга чорлади.\nЯмамото жангарилар оддий фуқароларни атайин нишонга олишни ҳамда қўлбола бомбалардан фойдаланишни тўхтатиши кераклигини таъкидлади. Ямамото, шунингдек, ҳукумат кучлари ҳаво ҳужумлари ва қидирув амалиётлари давомида оддий фуқаролар хавфсизлигини таъминлаши кераклигини қўшимча қилди.


Мени пуштимдан бўлмаган қизим номаҳрамми?\n13:04 / 17.05.2018 | Малика | 2689\nАссалому алайкум! Мени пуштимдан бўлмаган 10 яшар қизим бор. Онасига уйланганимда қизим кичкина эди. Мен шу қизимга ақиқа қилиб берганман, мени ўз дадаси деб ўйлайди ва мени қучоқлаб эркалангиси келади, хозирги кунда онаси билан бирга яшамаймиз, жавобини берганман. Мен хам қизимга мехрим тушган, бағримга босгим келади. Қандай йўл тутсам тўғри бўлади, менга номахрам хисобланадими қизим, мен бағримга босиб эркалашим жоизми? Қандай йўл тутай? Қизимни жуда қаттиқ яхши кўраман. Жавобингиз учун катта раҳмат, Аллоҳ сизлардан рози бўлсин.\nВаалайкум ассалом! Онасига уйланганингиз учун сизга никоҳи абадий ҳаром ҳисобланади. Чунки Аллоҳ таоло Қуръон каримда “Уйланиб яқинлик қилган аёлларингизнинг (бошқа эрдан кўрган) қизларига уйланишингиз ҳалол бўлмайди” деган. Онаси билан ажрашганингиздан кейин сизга бегона бўлади. Худди ажрашган хотинингизни онаси хотин билан ажрагшанингиздан кейин сизга бегона бўлгани каби. Валлоҳу аълам!\nСахарликни эртароқ тугатиш\nҲадича исми ҳақида\nОта ичиб онани урса нима қилиш керак?\nШомдан кейин айтиладиган зикр саҳиҳми\nКуръон ёдлашдаги риё ҳақида.\nЖума кунги пешин намозини аёл қандай ўқийди\nБанк соҳасида ишлаш\nКимга садақа бериш керак?\nЮздаги ҳусн бузар\nЗикр аҳлидан сўранг – Фикр\nАвтоҳалокатга учраган дўстимиз\nхайит намози ҳақида\nНима қилишим керак\nМахси вақти чиқса


АҚШ ҳарбийлари яна қовун туширди...ми?\n22 апрел 2021, Тошкент вақти: 23:27\nАҚШ ҳарбийлари 30 июнь куни Бағдоднинг Садр шаҳарчасида ўтказилган рейдда жангарилар ўлдирилганини билдирган бўлса-да, қурбонлар орасида тинч аҳоли вакиллари ҳам борлиги хабар қилиняпти.\nАҚШ ҳарбийлари эълон қилган баёнотга кўра, нишонга олинган тўрт автомобилда ироқлик жангариларга Эрондан қуроллар етказиб бераётган махфий гуруҳ аъзолари бўлган. Ҳужумда улардан 26 нафари ўлдирилган. Ўлдирилганлар АҚШ аскарларига гранатамётлардан ўт очиб, қаршилик кўрсатган. Амалиёт давомида америкалик ҳарбийлар талафот кўрмаган.\nАхборот агентликлари эса Ироқ расмийлари ва минтақада яшовчи одамлар сўзларига таяниб, қурбонлар орасида ўз уйларида ўлдирилган тинч аҳоли вакиллари ҳам борлигини хабар қилмоқда. Жумладан, Америка ҳарбийлари ўтказган амалиёт давомида тинч аҳолидан саккиз киши ўлган, йигирмага яқини ярадор қилинган.\n“Менинг ўғлим йўқ. Мен икки қизим билан бирга яшайман. Нима учун АҚШ аскарлари менинг уйимни нишонга олади? Мен буни билмайман”, - деган “Рейтер” мухбири билан суҳбатда уйи америкалик ҳарбийлар томонидан вайрон қилинган садрлик аёл.\nСадр шаҳарчаси Ироқ пойтахти Бағдоднинг шиалар энг кўп яшайдиган қисмидир. Бу шаҳарча радикал шиа уламоси Муқтадо ас-Садрнинг “Маҳдий армияси” жангариларига база ҳам ҳисобланади. Бу жангарилар Ироқдаги мазҳаблараро урушда фаол қатнашиб, қотилликлар содир этаётгани айтилади.\nМуқтадо ас-Садрнинг матбуот котиби Салоҳ ал-Убайдий шиаларнинг муқаддас Нажаф шаҳрида журналистларга интервью бериб, АҚШ ҳарбийлари ўтказган рейд давомида тинч аҳоли вакиллари ўлдирилганини қоралади.\n“Ассошиэйтед пресс” ахборот агентлиги хабарига кўра, шайх Салоҳ ал-Убайдий рейд давомида фақат “Маҳдий армияси” нишонга олингани ҳақидаги баёнот асоссиз ва нотўғри эканини айтган.\nАҚШ армияси қўмондонлари 30 июнь кунги рейдлар ироқлик исёнчиларга Эрондан қурол-аслаҳа етказиб бераётган жангариларга қарши ўтказилган сўнгги рейдлардан бири эканини билдирди.\nУларнинг айтишича, жангари гуруҳлар Эрондан Ироққа яширинча келтираётган қуроллар орасида АҚШ ҳарбий машиналарининг зирҳини ёриб ўта оладиган мураккаб портловчи қурилмалар ҳам бор.\nМай ойида АҚШнинг Ироқдаги элчиси Эроннинг Ироқдаги элчиси билан Бағдодда учрашган эди. Тўрт соат давом этган тарихий учрашув чоғида Ироқдаги хавфсизлик билан боғлиқ вазиятни яхшилаш йўллари муҳокама қилинганди. Шунга қарамай, Америка ҳарбийлари Эронни Ироқда беқарор вазият келтириб чиқариш ҳаракатини давом эттираётганликда айбламоқда. Бироқ Теҳрон расмийлари ўз шаънига айтилаётган айбловларни рад этиб, Ироқ бош вазири Нурий ал-Маликий ҳукуматини доимо қўллаб-қувватлаб келганини таъкидлаётир.


Президентимиз Шавкат Мирзиёев Олий Мажлисга йўллаган Мурожаатномасида «Судьяларимизнинг адолатни ва қонун устуворлигини таъминлаш борасида оқлов ҳукмларини чиқараётгани, ҳеч шубҳасиз, суд-ҳуқуқ соҳасидаги энг катта ютуғимиздир. Мен, Президент сифатида, судьяларнинг бундай жасорати ва қатъиятини бундан кейин ҳам тўлиқ қўллаб-қувватлайман» дея таъкидлаганди.\nЎзбекистон Республикаси Олий суди жиноят ишлари бўйича судлов ҳайъатининг 2020 йил 6 февралдаги ва жиноят ишлари бўйича Бухоро вилоят суди апелляция инстанциясининг 2020 йил 28 майдаги Жондор тумани Пешқандоқ қишлоғида яшаган Ихтиёр Эшмуродовга нисбатан чиқарган ажримлари давлатимиз раҳбарининг ана шу фикрларига муносиб жавоб бўлди. Яъни мазкур ажримлар натижасида муқаддам — 2009 йилда ноҳақ судланган И. Эшмуродов 11 йил деганда оқланиб, жазони ижро этиш колониясидан озодликка чиқарилди.\nШу ўринда ҳақли савол туғилади: хўш, Ихтиёр Эшмуродов қайси хатти-ҳаракати учун айбдор деб топилганди?\nГап шундаки, Ихтиёр Эшмуродов жиноят ишлари бўйича Бухоро вилоят судининг 2009 йил 3 августдаги ҳукмига биноан судланган.\nМазкур ҳукмда қайд этилишича, И. Эшмуродов ўз ҳамқишлоғи Тамара Юллиеванинг жуда кўп миқдордаги — 10 164 000 сўмга тенг бўлган 7 000 АҚШ долларини (2009 йил 29 январь куни 1 АҚШ доллари 1 408 сўм 44 тийин тенг бўлган) қўлга киритмоқчи бўлган.\nШу мақсадда И. Эшмуродов 2009 йил 29 январь куни кеч соат 22:30 да Т. Юллиеванинг ётоқхонасига ғайриқонуний равишда бостириб кириб, аёлнинг ўзи ҳамда 2000 йилда туғилган невараси, вояга етмаган Умрия Ҳамроевага ҳужум қилади. Яъни аввалига ухлаб ётган, ожиз аҳволдаги Т. Юллиевани ўнгида бўғади. Сўнгра ўзи билан олиб келган ёғоч таёқ билан бир неча маротаба уради.\nКейин вояга етмаган Умрияни ҳам ўлдириш учун худди шу тарзда кетма-кет зарба беради. Оқибатда буви ва набира ҳушларидан кетиб, йиқилишади. Бундан фойдаланган И. Эшмуродов эса, иккаласининг устига ётоқхонадаги кўрпа-тўшакларни ташлаб, ёқиб юборади-да, воқеа жойидан яширинади.\nАммо оловнинг куйдиришиданми ёки бошқа сабабми, ҳар ҳолда хонадон соҳибаси тезда ўзига келади. Сўнг И. Эшмуродовнинг чиқиб кетганига ишонч ҳосил қилгач, қўни-қўшниларини ёрдамга чақиради.\nПировардида кўпчилик бўлиб ёнғинни бартараф қилишади. Аниқроғи, «меҳмон»нинг жинояти ўзига боғлиқ бўлмаган ҳолда охирига етмай қолади.\nМазкур жиноий қилмиш содир этилгач, Ихтиёр Эшмуродовга нисбатан Жиноят кодексининг 164-моддаси 4-қисми «а»-бандида кўрсатилган ўзганинг жуда кўп миқдордаги мол-мулкини талон-торож қилиш мақсадида босқинчилик қилиш, шунингдек, 25, 97-моддаси 2-қисми “а”, “в”, “ж”, “и”-бандларида кўзда тутилган тамагирлик ниятида икки ёки ундан ортиқ ожиз аҳволдаги шахсни қасддан ўлдиришга суиқасд қилиш айблари билан жиноят иши қўзғатилади.\nЖиноят ишлари бўйича Бухоро вилоят суди эса, ўзининг юқоридаги ҳукми билан уни 17 йил муддатга озодликдан маҳрум этади. Суднинг 2009 йил 3 сентябрдаги апелляция ажрими билан ҳукм ўзгаришсиз қолади.\nБуни қарангки, шундан буён И. Эшмуродов жазо муддатини ўтаб келаётган бўлса-да, виждони олдида ўзини мутлақо айбсиз деб биларди. Шунинг учун ҳимоячиси — Бухоро шаҳридаги «Адолат мезони» адвокатлик фирмаси раҳбари Тоштемир Адизов 2019 йил 14 декабрь куни вилоятда ўтказилган сайёр қабулда унинг номидан Ўзбекистон Республикаси Олий суди раиси Козимжон Комиловга мурожаат қилиб, адолатни қарор топтиришда амалий ёрдам сўради.\nНатижада Олий суднинг жиноят ишлари бўйича судлов ҳайъати томонидан жиноят ишлари бўйича Бухоро вилоят судининг 2009 йил 3 сентябрдаги апелляция ажрими бекор қилинди. Жиноят иши янгидан апелляция инстанцияси судида кўриш учун юборилди.\nСуд жараёнида аён бўлдики, биринчи босқич суди жиноят ишини кўришда Жиноят-процессуал кодекси ҳамда Олий суд Пленумининг тегишли қарори талабларига риоя қилмаган.\nШуни алоҳида таъкидлаш лозимки, Ихтиёр Эшмуродов жазо муддатини ўтаётгани боис суд ишни видеоконференцалоқа режимида кўриб чиқди.\n— Мен ҳамқишлоқ бўлгани сабабли жабрланувчи Тамара Юллиевани ҳам, оила аъзоларини ҳам танийман. Лекин унинг уйида содир этилган босқинчиликка менинг мутлақо дахлим йўқ. Бу ҳақда тергов жараёнида хабар топганман. 2009 йил 29 январь куни кечқурун соат 21:00 ларда уйимдан юз метр наридаги қўшним Ислом Боқиевдан DVD диск олиб келиб, телевизор кўриб ётдим. Кейин ухладим. Жиноят юз берган куни уйда бўлганимни бошқа гувоҳлар ҳам тасдиқлаши мумкин. Қолаверса, жабрланувчи билан уйимнинг ораси 3 километр келади. Тўғри, Тамара Юллиеванинг турмуш ўртоғи Бахтиёр Юллиев билан гоҳ-гоҳида карта ўйнаб турганмиз. Аммо уларникида пул борлигини билмаганман. Тергов даврида жиноятни бўйнимга олишимни талаб қилиб, турли жисмоний ва руҳий тазйиқлар ўтказишди. Ҳатто чўнтагимга ёки уйимга гиёҳвандлик воситасини ташлаб бўлса ҳам, қамаш билан қўрқитишди. Кейин мени уч сутка қийнаб, бармоқ изларимни олишди. Бироқ мен бу жиноятни қилмаганман, виждоним олдида ўзимни айбсиз деб ҳисоблайман. Шунинг учун адолатли қарор чиқариб, мени оқлашингизни сўрайман, — дея И. Эшмуродов жазони ижро этиш колониясида турган ҳолда видеоконференция орқали кўрсатма берди.\nДарҳақиқат, судланувчининг қўшниси, айни пайтда Россия Федерациясида бўлган Малоҳат Жумаева ва 2019 йил 2 июлда вафот этган Ислом Боқиев биринчи босқич судидаги кўрсатмаларида ўша кеча И. Эшмуродов уйида бўлганини тасдиқлашган.\nБуни қарангки, жиноят иши ҳужжатларида воқеа жойини кўздан кечириш 2009 йил 30 январь куни тунги соат 01:20 да, яъни воқеадан 3 соатча ўтибоқ ўтказилгани, бармоқ излари уйга кириш эшигининг дераза ойнасидан олингани қайд этилган. Аммо ўша кеча маҳаллада чироқ бўлмаган.\nШундай экан, чироқ йўқлигида кўздан кечириш жараёни қандай амалга оширилгани, эшик деразасидаги бармоқ изи қоронғуда қандай олингани ажабланарли эмасми? Қолаверса, кўздан кечириш жараёни тунда ўтказилгани ҳолда баённомага илова қилинган суратлар кундузи олингани қизиқ.\nБундан ташқари, воқеа жойини кўздан кечириш жараёнида фуқаролар Зафар Бобоев ва Ҳамро Ҳамроев холис сифатида иштирок этгани баённомада қайд этилган. Бироқ апелляция инстанциясида сўроқ қилинган З. Бобоев ушбу жиноят ҳақида эртаси куни — 2009 йил 30 январь куни соат 09:00 ларда эшитганини, холис сифатида иштирок этган яна бир фуқаро Ҳ. Ҳамроевни танимаслигини, баённомадаги ҳамда туман ИИБ бошлиғи номига ёзилган тушунтириш хатидаги имзолар ўзиники эмаслигини маълум қилди.\nШунингдек, жабрланувчи Т. Юллиева дастлабки тергов жараёнида уйига кирган шахсни танимаганлигини, у ҳеч қандай пул ва бошқа мулклар талаб қилмаганлигини, ўша номаълум шахс ўзини тимдалаб, тан жароҳати етказганини таъкидлаган бўлса-да, кейин эса, уйига бостириб кирган шахс айнан И. Эшмуродов эканлиги ва у шафқатсизларча уриб, пул топиб беришни талаб қилганини билдириб, кўрсатмаларини бир неча маротаба ўзгартирган.\nҚонун талабига кўра, суриштирувчи, терговчи, прокурор ва суд томонидан қонун нормаларини аниқ бажаришдан ва унга риоя қилишдан ҳар қандай чекиниш, у қандай сабабга кўра юз берганлигидан қатъи назар, шу йўл билан олинган далилларнинг мақбул эмас, демакки, яроқсиз деб топилишига олиб келади.\nАйтиш керакки, Жиноят-процессуал кодексининг 463-моддасига мувофиқ, айблов ҳукми тахминларга асосланган бўлиши мумкин эмас ва фақат судланувчининг жиноят содир этишда айбли эканлиги суд муҳокамаси давомида исбот қилинган тақдирдагина чиқарилади.\nАйблов ҳукмига жиноят содир этилишининг иш бўйича барча мумкин бўлган ҳолатларни текшириш, иш материалларида маълум бўлиб қолган барча кам-кўстни тўлдириш, юзага келган ҳамма шубҳа ва қарама-қаршиликларга барҳам бериш натижасида йиғилган ишончли далилларгина асос қилиб олиниши лозим.\nАна шу асосларга таянган жиноят ишлари бўйича Бухоро вилоят судининг апелляция ҳайъати суднинг 2009 йил 3 августдаги ҳукмини бекор қилиб, Ихтиёр Эшмуродовни айбсиз деб топиб, оқлади.\nЭнг муҳими, юзи ёруғ бўлган қаҳрамонимиз Оҳангарон шаҳридаги жазони ижро этиш колониясидан дарҳол озод қилинди.\nСуд ажримида И. Эшмуродовга жиноий таъқиб натижасида ўзига етказилган мулкий, маънавий ва бошқа зиён оқибатларини Жиноят-процессуал кодексининг 304-313-моддалари тартибида бартараф қилиш ҳуқуқи ҳам тушунтирилди.\nХулоса ўрнида шуни эътироф этиш зарурки, судланган шахснинг оқланиб, жазони ижро этиш муассасасидан озодликка чиқиши деярли учрамайдиган ҳолат. Бу ҳам бўлса, Президентимиз ташаббуси билан юзага чиқаётган адолатнинг чинакам, тўлақонли ва ёрқин ифодасидир.\nБухоро вилоят суди


Жиззах ихтисослаштирилган олимпия захиралари мактаб-интернатида “Допингсиз соф спорт - бизнинг мақсадимиз” мавзусида ўқув тарғибот семинари булиб утди. Статьи\nЖиззах ихтисослаштирилган олимпия захиралари мактаб-интернатида “Допингсиз соф спорт - бизнинг мақсадимиз” мавзусида ўқув тарғибот семинари булиб утди. 17.12.2018 14:23\n“Допингсиз соф спорт – бизнинг мақсадимиз” мавзусига бағишланган ўқув тарғибот семинарини итисослаштирилган мактаб-интернат директори А.Рафиев очиб, иштирокчиларни келган меҳмонлар билан таништирди. Мавзу бўйича агентлик мутахассислари Р.К.Исламова Б.А.Нуруллаев ва Н.Э.Хошимов сўзга чиқдилар . Презентация ва лекцион материал ёрдамида допинг ҳақида, допингга қарши кураш ҳаракати тарихи, спортчилар ҳуқуқлари ва мажбуриятлари, допинг-тестлар топшириш қоидалари допинг истеъмолидан келиб чиқадиган асоратлар , допинг қабул қилган спортчиларга нисбатан қўлланиладиган чоралар ҳақида батафсил маълумот бердилар. Қатнашчилар мавзуни қизиқиш билан тингладилар, саволларга маърузачилар батафсил жавоб бердилар. Семинарда”Допинг назорат учун намуна топшириш тартиби”планшети, “Спортчилар учун эслатма” , “Допинг ва соғлиқ”, “Допинг...”, “Бутунжаҳон допингга қарши кураш кодекси бўйича спортчилар учун маълумот қўлланмаси” каби тарқатма материаллар иштирокчиларга топширилди. Миллий антидопинг агентлигига мурожаат қилиш учун электрон почта ва интернетдаги сайт ҳақида маълумот берилди.


“Булунғур ҳаёти” – 90 ёшда! – HURRIYAT\n“Булунғур ҳаёти” – 90 ёшда!\n1 oy oldin Behzod 201\nКуни кеча “Булунғур ҳаёти” газетасининг 90 йиллиги муносабати билан Самарқанд вилояти Булунғур туман ҳокимлигида маънавий-маърифий тадбир ташкил этилди.\nУнда Ўзбекистон Журналистлари ижодий уюшмаси раиси Олимжон Ўсаров, Уюшманинг Самарқанд вилояти бўлими раиси, сенатор Фармон Тошев, Ўзбекистон Ёзувчилар уюшмаси раисининг биринчи ўринбосари Нодир Жонузоқ ҳамда бир қатор журналистлар ва ижод вакиллари иштирок этишди.\nГазета илк бор 1931 йил 5 декабрда “Колхозчилар байроғи” номи билан нашр этилган. Рўзнома 1933 йилдан “Kолхоз ҳақиқати”, 1962 йилдан “Koммунист” деб аталган. 1991 йил октябрь ойидан эса “Булунғур ҳаёти” номи билан чоп этилиб келинмоқда.\nТадбир иштирокчилари туман газетасининг босиб ўтган тарихий йўли, унда меҳнат қилган фидойи ижодкорлар ҳамда бугунги кунда ушбу нашрда ижод қилаётган журналистларнинг ютуқлари, муваффақияти билан бир қаторда, беқиёс заҳматлари хусусида сўз юритдилар.\nГазета ташкил этилганининг салмоқли санасига бағишланган ушбу кеча қизғин адабий учрашувга, журналистларнинг мароқли суҳбатига айланди.\nТадбирдан сўнг Ўзбекистон Журналистлари ижодий уюшмаси раиси О.Ўсаров ҳамда Ёзувчилар уюшмаси раисининг биринчи ўринбосари Н.Жонузоқ Булунғурдаги 2-умумий ўрта таълим мактабига ташриф буюришди. Ушбу илм даргоҳида таниқли шоир Нодир Жонузоқ ҳам таълим олган.\nЎзбекистон Республикаси Конституциясининг 29 йиллиги олдидан бўлиб ўтган учрашувда иқтидорли ўқувчиларнинг ҳуқуқий билимларидан баҳраманд бўлинди.\nТадбир давомида мактаб ўқувчилари томонидан саҳналаштирилган “Келинлар қўзғолони” спектакли ўзгача талқинда намойиш этилди. Унда, Конституция асосида оиладаги келинларнинг қандай ҳақ-ҳуқуқлари борлиги ажойиб тарзда кўрсатиб берилди.\nМактаб кутубхонасига энг сара китоблардан совға қилиниб, иқтидорли ўқувчилар билан давра суҳбати ташкил этилди.\nижодий уюшмаси ахборот хизмати\nPrevious Яхши сарлавҳа — ярим муваффақият\nNext Навбатдан ташқари умумий йиғилиш\n5 kun oldin Behzod 74


Тошкент шаҳрида Ўзбекистон Республикаси Уй-жой коммунал хизмат кўрсатиш вазирлиги томонидан ташкил этилган анжуманда ушбу саволларга батафсил жавоб қайтарилди.\nТаъкидланганидек, ўтган йили сув таъминоти оғир бўлган ҳудудларда истиқомат қилувчи 850 минг нафардан ортиқ аҳолининг ушбу муаммоси ўз ечимини топди. Бунга 106,3 миллиард сўм маблағ йўналтирилиб, 165 км. ичимлик ҳамда оқова сув тармоқлари, 8 та сув иншоотини қуриш ва реконструкция қилиш ишлари бажарилиши эвазига эришилди.\n— Республика бюджетидан ажратилган 129,9 миллиард сўм маблағ ҳисобидан ўтган йили 272 та қишлоқ аҳоли пунктида ичимлик суви объектлари қурилиб, монтаж қилинди, — дейди Уй-жой коммунал хизмат кўрсатиш вазири Музаффар Солиев. — 726,7 км. сув тармоқлари ётқизилиб, 119 та ер ости сув қудуғи ишга туширилди, 170 та насос ускунаси ўрнатилди. Албатта, тизимда олиб борилаётган ишлари ҳали етарлича эмас. Жорий йилда бу борадаги тадбирлар давом эттирилиб, жумладан, 301 ичимлик суви таъминоти, 4 та оқова сув ҳамда 13 та минтақалараро ва ўта муҳим объектларда қурилиш ва таъмирлаш, қишлоқ жойларда ва шаҳарларда янги қурилаётган уй-жойлар массивларини обиҳаёт билан тўлиқ таъминлаш кўзда тутилган.\nАйниқса, Қорақалпоғистон Республикаси, Андижон, Бухоро, Жиззах, Қашқадарё, Навоий, Наманган, Самарқанд, Сурхондарё, Сирдарё, Тошкент ва Фарғона вилоятларида 797,6 км. ичимлик ва оқова сув тармоқлари, 202 та сув олиш қудуғи қуриш, 396 та насос ускунасини ўрнатиш мўлжалланган.\nБунинг натижасида республикамиз бўйича 492 минг аҳолининг сув таъминоти яхшиланади. 2017 — 2021 йилларга мўлжалланган дастурларни амалга оширилиши эса республикамизда марказлашган ичимлик суви таъминлаш даражасини 84 фоизга, айрим ҳудудларда эса 90 фоизга етказиш имконини беради.\nМазкур рукндаги бошқа мақолалар: « Сурхондарёда иккита янги масжид фаолият бошлади\tИхтирочи аёллар тақдирланди »


Лондон мэри тўғридан-тўғри эфирда IQ тестидан ўтолмади - Darakchi\nЛондон мэри тўғридан-тўғри эфирда IQ тестидан ўтолмади\nДУНЁ 05.12.2013, 14:30\nЛондон мэри Борис Жонсон тўғридан-тўғри узатилаётган радио эфирда IQ тестидан ўтолмади. У учта оддий саволга жавоб бера олмади.\nБиринчи савол қуйидагича эди: «Эркак тўртта девори бор уйни қурди, деворларнинг ҳаммаси\nжанубга қараган. Уйга айиқ яқинлашди – у қандай рангда?». Узоқ давом этмаган ўйланишлардан кейин Жонсон бу қўнғир айиқ бўлса керак, деган жавобни беради. Аммо у нотўғри бўлиб чиқади, чунки барча деворлари жанубга қарайдиган уйни фақат Шимолий қутбда қуриш мумкин, демак, сўз оқ айиқ ҳақида бормоқда.\nИккинчи савол: «Агар сиз учта олмадан иккитасини олсангиз, сизда нечта олма бўлади?». Бу сафар мэр ҳазиллашмоқчи бўлиб, жуда кўп олма деган жавобни беради. Аммо буниси ҳам нотўғри бўлиб чиқади, чунки тўғри жавоб – иккита олма.\nУчинчи савол: «Сиз кечқурун соат 8 да ухлашга ётдингиз, соат қўнғироғини эрталаб 9 га тўғирладингиз. Бу ҳолда неча соат ухлайсиз?». Борис Жонсон бу саволга жавоб беришдан бош тортади ва IQ тестни ақлий ривожланишнинг ягона кўрсаткичи деб билмаслигини айтади.\nЭслатиб ўтамиз, ноябрь ойи охирида Лондон мэри фақат IQ даражаси паст бўлган кишиларгина муваффақиятга эриша олмайди деган эди. Шаҳар ҳокимининг сўзлари британияликларнинг жаҳлини чиқарган бўлса, радиоэфир бошловчилари Жонсоннинг ўзини текшириб кўришга қарор қилади.\n7 ойлик танаффусдан сўнг Уханга биринчи халқаро парвоз амалга оширилди\nКоронавирус 30 миллиондан зиёд одамни зарарлади


Мамлакатдаги туб ўзгариш аҳолининг, ҳар бир фуқаронинг фидоийлигига асосланади. Алоҳининг маълум қатламида ҳукмрон бўлган мутелик, тобелик, боқимандалик кайфиятидан қутулиш вақти келди. Давлат боқиши керак, давлат ҳаётимни яхшилаши лозим деган патерналистик қарашга асосланган фикрлаш, афсуски, кўп асрлар давомида онгимизга сингиб кетган. Бундай кайфиятдан қутулиш учун, мамлакатимизнинг шаҳдам қадамлар билан тараққий этиши учун фидокор журналистлар зиммасида ҳам катта масъулият юклатилган. Энди маддоҳлар ва маддоҳизм даври ортда қолиб бормоқда.\nБундан беш йил аввал тошкентлик бир журналист дўстим қуйидаги воқеани айтиб берган эди. У ўша пайтдаги Ўзбекистон журналистлар уюшмаси раисига шундай деган экан: “Тошпўлат Раҳматуллаев “Олтин қалам” танловига мақолаларини юборган экан, у ғолиблар сафидан ўрин олса, мақсадга мувофиқ бўларди. Чунки мунтазам танқидий-таҳлилий мақолалар ёзиб турибди”. Бунга жавобан раис қисқа қилиб, “у – бузғунчи” деган экан.\nТабиийки, агар менинг ёзганларимда бузғунчилик нафаси келганда эди, қачонлардир ковушимни шундай ўнглаб қўйишардики, йўлимни тополмасдан, сарсоним чиқарди. Амалдорлар орасида чуқур илдиз отган эркин сўзга қаршилик, ҳақиқатни гапирганни душман сифатида қабул қилиш каби носоғлом кайфиятдан қутилиш зарур. Бусиз демократиқ тараққиёт ва иқтисодий ривожланиш сари одим ташлаш ўта мушкул, аслида мумкин ҳам эмас.\nҲокимият вакиллари тўғрисўз журналистларни “бузғунчи унсурлар” сирасига киритишларини бундан бир неча йил аввал британиялик касбдошимиз Дэвид Рэндалнинг “Универсал журналист” китобида ўқиган эдим.\nБутун дунёда яхши журналистлар ўз вазифаларини бир хилда тушунишини уқтириб, Дэвид Рэндалл ана шу вазифалар нимадан иборат эканлигини бирма-бир санаб ўтади. Бу, биринчи навбатда, савол бера олиш ва шубҳалана билишдир. Бундан ташқари, ушбу вазифалар қаторига қуйидагилар ҳам киради:\n– миш-мишу бўҳтонлар ўрнига ахборотни топиш ва тарқатиш; ҳукумат назоратига қаршилик кўрсатиш ёки ундан батамом холи бўлиш; сайловчиларни хабардор қилиш; ҳукумат, сайлаб қўйиладиган вакиллар ва жамоат ташкилотлари ҳаракати ва ҳаракатсизлигини диққат билан текшириш; бизнес дунёсини тадқиқ этиш; азият чекаётганлар ҳаётини енгиллаштириш ва мансаб курсисида қулай ўрнашиб олганларни тергаб туриш; жамият юзига ойна тутиб, унинг ютуқ ва камчиликларини кўрсатиш, унинг ўзи маҳлиё бўлиб келаётган афсонаю чўпчакларни барбод этиш; одил судлов ғалабаси учун ишлаш, унинг ғалабасини кўрсатиш ва мағлубиятини текшириш; ғояларнинг эркин алмашинувига ёрдам кўрсатиш, айниқса, улар ҳукмрон мафкурага қарши бўлган тақдирда.\nОлдига ана шу мақсадларни қўйиб, уларни қўлга киритиш учун ҳаракат қилган журналист жамият учун ҳар қандай ҳаракатчан амалдордан ҳам кўпроқ хизмат қилади. Чунки, дейди Дэвид Рэндалл, журналистлар ҳукуматларга эмас, фуқароларга содиқдирлар (таъкид бизники). Улар аҳолини ахборот билан қуроллантирадилар. Айнан шунинг учун ҳам ҳукумат ва турли даражадаги ҳокимият вакиллари уларга тўсиқ бўлишга, уларнинг жим туришига ҳаракат қилишади ва уларни “бузғунчи унсурлар” тоифасига киритишади. Аслида ҳам шундай. Уларнинг фаолияти жамиятни ахборотдан жудо этмоқчи бўлганларнинг ҳокимиятини бузади.\nКейинги ойларда Ўзбекистонда амалга оширилаётган ислоҳотларни, қабул қилинаётган қонуну қарорларни бутун дунё диққат билан кузатаётганлигини, уларга қизиқиш ортиб бораётганлигини кўриб турибмиз. Президент Шавкат Мирзиёевнинг ички ва ташқи сиёсатдаги ўта фаоллиги аксариятнинг диққат марказида десак, хато бўлмайди. Барча соҳалардаги туб ўзгаришларни давлатимиз раҳбари талаби даражасида амалга ошириш учун катта куч керак. Бу ерда маблағ ҳақида гап кетмаяпти. Албатта, маблағсиз бундай кенг кўламли ишларни бажариб бўлмайди. Маблағ ҳам топилар, аммо энг асосийси – инсон омили, яъни ўша ислоҳотларни амалга оширишга камарбаста бўлган турли даражадаги амалдорлар ўз вазифасини сидқидилдан бажариши. Шунингдек, ҳар бир ишчи-ходимнинг, фуқаронинг замон ўзгара бошлаганлигини англаб, янги талаблар даражасида фолият юргизиши.\nАфсуски, кейинги йилларда чиқарилаётган қонуну қарорлар, ўзгаришларга даъватлар қоғозда ёки оддий гап бўлиб қолиб кетаётган эди. Президент Шавкат Мирзиёев ўз чиқишларида тепса тебранмас амалдорларга энди бундай бўлмаслигини, улар уни алдай олмасликларини, жойларда нима бўлаётганлигидан яхши хабардор эканлигини ҳар замонда такрорлаб турибди. Дарҳақиқат, ҳукумат таркибида, вазирликларда, вилоят, шаҳар, туман даражасида амалга оширилаётган кадрлар алмашинуви давлат бошлиғи мавжуд вазиятдан хабардор эканлигини ва уни ўзгартиришга интилаётганлигини кўрсатмоқда.\nАммо амалдорлар қанчалик устамон эканлигини, улар ўз манфаати йўлида ҳеч нарсадан тап тортмаслигини, ўзаро тил бириктириб, келишиб, асосий йўлдан, ислоҳотлар йўлидан четга чиқишга интилишини бу кўҳна тарих ишларидан хабардор бўлган ҳар бир киши яхши билади. Тилга олинган қусурлар ҳар доим ҳам амал курсисида ўтирганнинг шахсий манфаат йўлидаги ҳаракати билан боғлиқ бўлмаслиги мумкин. Улар орасида ошна-оғайнигарчилик ёрдами билан амалга келгану, энди янги шароитда, талаб кучайган пайтда ўз вазифасини эплай олмасдан ҳаракатсизлиги билан ислоҳотларга тўсиқ бўлаётганлар ҳам бордай, назаримда.\nАслида давлат амалдори танҳо қонун ва конституция талаби асосида, ўз мансаб ваколати доирасида ҳаракат қилмоғи лозим. Бизда эса пастдаги амалдор ўзидан юқорида турганнинг оғзига, хоҳиш-иродасига қараб, ишлашга ўрганиб қолган. “Тепа”даги тўла бўйсунишни талаб қилиб келган, “паст”даги эса шунга ўрганиб қолган ва буни одатий ҳол деб тушинади. Аксарият амалдорларда ташаббус йўқлиги ҳам кўп ҳолларда ана шу ҳолат билан боғлиқ. Ҳозир одамлар орасида бир гап тарқалган. Эмишки, авваллари амал курсисига миниш учун пул беришга тайёр бўлгалар энди амалдан қутулиш илинжида ҳар қандай харажатга тайёр. Чунки улар энди Президентимизнинг янги талаблари доирасида, юзага келган янгича шароитда ишлаш қобилиятига эга эмас.\nБизнинг ОАВ жамот назорати ўрнатишга қодирми?\nАна шундай шароитда нима қилмоқ керак? Қандай йўл тутмоқ лозим? Катта бир мамлакатда, миллионлаб каттаю кичик амалдорлар фаолиятини доимо давлат томонидан назорат қилиб туриш мушкул эканлигини жаҳон тарихию тажрибаси кўрсатиб турибди. Бу ерда қандайдир “янги йўл” ихтиро қилишга интилишнинг ҳожати ҳам йўқ. Аниқ ва синалган восита – жамоат назоратини йўлга қўйишдир. Бир донишманд ҳукмдорнинг бу борадаги ҳаётий сўзларини келтирмоқчиман: “Одамлар фаришталар эмас, уларни бошқариш учун давлат ва ҳукумат керак. Давлат ва ҳукуматда ўтирганлар ҳам фаришталар эмас. Уларни фаолияти устидан жамот назорати ўрнатилиши лозим”.\nСиёсий партиялар жамият ва давлат ўртасидаги воситачилик вазифасини самарали бажара олмаяпти, жамоат ташкилотлариниг ўзаро мустаҳкам ва тизимли алоқаси йўлга қўйилмаган, улар фуқароларнинг ҳуқуқ ва эркинликлари бузилган тақдирда бирлашган ҳолда давлат идораларига таъсир ўтказиш лаёқатига эга эмас. Давлатимиз раҳбарининг кейинги пайтда сиёсий партиялар ва парламент депутатларининг ишини қаттиқ танқид остига олгани ҳам бежиз эмас. Балки энди улар зиммасидаги вазифаларни англаб, ҳаракатга киришар?\nЖамоат назоратини амалга оширувчи яна бир катта куч мавжуд. Бу – оммавий ахборот воситалари. Аммо ОАВ ушбу вазифани тўлақонли бажариши учун эркин бўлмоғи лозим. Тажрибали бир сиёсатчининг қуйидаги сўзларига эътиборингизни жалб қилмоқчи эдим: “Жамиятда сўз эркинлигининг барқарорлиги, эркин журналистнинг мавжудлиги мамлакат ҳаётидаги муаммоларнинг 50 фоизи ечилди, дегани”.\nФикри ожизимча, ишни, ислоҳотни журналистикамизга биринчи масъул ҳисобланган энг тепадаги, давлат идорасидаги амалдорни ўзгартиришдан бошлаш зарур. У замонавий фикрлайдиган, журналистиканинг демократик жамиятдаги ўрнини аниқ тасаввур қила оладиган, қонунлар ва касб этикаси талаблари асосида ишлаётган ва жамиятимиз ривожига тўсқинлик қилаётган ҳар қандай иллатларни рўй-рост очиб бераётган журналистларни қўллаб-қувватлайдиган шахс бўлмоғи керак. Шу билан бирга, у ўзига ёки унга қайсидир бир томондан тегишли бўлган амалдорни танқид қилгани учун журналист ёки у ишлайдиган газета (радио, ТВ, сайт) раҳбариятига “телефон ҳуқуқи”дан фойдалиниб, таҳдид қилишдан ўзини тия оладиган маънавияти баланд инсон бўлсин.\nКейинги пайтда мамлакатимизда кўпгина йўналишларда амалга оширилаётган ислоҳотлар ОАВни ҳам қамраб олади деган ниятдаман. Вақти келиб Президент Шавкат Мирзиёев ОАВ ходимлари билан учрашади, учрашувда журналистикамизнинг жамиятдаги туб ўзгаришлар билан ҳамоҳанг бўлиши, бирга қадам ташлаши, ҳатто улардан олдинги сафда ўрин олиши учун соҳадаги мавжуд муаммолар муҳокама этилади деган ишонч билан юрибман.\nДавлатимиз раҳбари бир чиқишида "Мен ним учун одамлар билан кўп учрашаман? Одам излайман, менга кўзи ёниб турган, кишилар ташвишини ҳис қилиб турадиганлар керак”, деган эди. Албатта, ҳар бир раҳбар ўзи ишлаб чиққан стратегияни ҳаётга тадбиқ этиш учун ўз командасини тузади. Худди шундай, жамият ривожу равнақи учун ёниб яшайдиган, ўзгалар ташвишидан узоқ бўлмаган журналистлар ҳам керак. Ана шундай жонкуяр ОАВ ходимлари ёрдамида амалдорлар фаолияти ҳамда қабул қилинаётган қарору қонунлар қанчалик самарали ижро этилаётганлиги устидан жамоат назорати ўрнатиш мумкин бўлади.\n“Новости Узбекистана” сайти, “Жамоат” бўлими, 15.07.2017\nАвтор: Тошпулат Рахматуллаев на 07:04


ОАВни қўллаб-қувватлайдиган яна бир нодавлат нотижорат фонд ташкил этилди / Ўзбекистон янгиликлари, энг сўнгги хабарлар\nЖАМИЯТ 0 Шархлар 832 кўрилди\nОАВни қўллаб-қувватлайдиган яна бир нодавлат нотижорат фонд ташкил этилди\nМамлакатимизда оммавий ахборот воситаларини қўллаб-қувватлайдиган яна бир нодавлат нотижорат ташкилот – Миллий масс-медиани қўллаб-қувватлаш ва ривожлантириш жамоат фонди Адлия вазирлиги томонидан рўйхатдан ўтказилди.\nЖамоат фондимизнинг асосий мақсади оммавий ахборот воситаларига медиа бозорида тенг шароит яратиш, уларни янада ривожлантириш ҳамда журналист ва блогерларнинг ҳуқуқларини рўёбга чиқаришга кўмаклашишдир.\nШунингдек, жамоат фонди миллий масс-медиа ҳамжамиятининг ўзини ўзи бошқариш механизмларини ишлаб чиқишга кўмаклашишни ҳам ўз олдига мақсад қилиб қўйган.\nОммавий ахборот воситаларининг моддий-техника базасини мустаҳкамлаш, журналистлар ва блогерлар фаолиятини қўллаб-қувватлаш, уларга ҳуқуқий, ташкилий, техник ва бошқа хил ёрдам кўрсатиш жамоат фондининг устувор вазифаларидан ҳисобланади.\nЖамғарма яратувчилари Ўзбекистон оммавий ахборот воситаларидан Реал фойда олиш ва уларни сифат жиҳатидан янги босқичга кўтаришга хизмат қилишига умид қиладилар.\nUzAuto Motors'нинг янги автомобиллари билан Trade-In Марказида танишиш мумкин\n2020 йил 1 октябрга қадар "Нодавлат таълимни бошқариш ахборот тизими" яратилади\nЯнги автомобилларни харидорларга бериш вақтинча тўхтатилди


10 октябрь 2016, 11:57\nBeeline янги Bravo Online тарифининг ишга тушгани ҳақида хабар беради. Энди ушбу тарифда баланс $2,99дан $3,99 гача бўлган маблағга тўлдирилганда компания абонентлари 7 кунга 200 дақиқани ва қўшимча 200 дақиқани дам олиш кунларида тармоқ ичидаги суҳбат учун, шунингдек Telegram, Viber ва WhatsApp мессенжерларида мулоқот қилиш учун 200 Mб қўлга киритадилар.\nВоқеани шарҳлар экан, Unitel‘нинг тижорат директори Максим Ефремов шундай деди: “Биз мазкур таклифни оддий акциядан бепул мулоқот учун бонусли ҳақиқий тариф режасигача ривожлантириб олдинга улкан қадам ташладик. Кўплаб абонентларнинг истакларига кўра ҳар сафар хисоб $2,99дан ортиқ маблағга тўлдирилганда бепул дақиқаларни қўлга киритиш имконини узайтирдик. Бундан ташқари, ҳисобда мавжуд барча маблағлар алоқанинг бошқа хизматларига сарфлаш учун балансда қолади”.\nЯнги Bravo Online тарифида тармоқ ичидаги чиқиш қўнғироқларининг дақиқаси $0,02ни ташкил этади. Ўзбекистон бўйича қолган чиқиш қўнғироқларининг дақиқаси - $0,03. Маҳаллий SMS‘лар нарҳи $0,02, Интернет – бир мегабайт учун $0,1. Кунлик абонент тўлови - $0,06.\nТошкент шаҳри, Тошкент, Андижон, Бухоро, Қашқадарё, Самарқанд, Сурхондарё, Фарғона, Хоразм вилоятлари ва Қорақалпоғистон республикаси абонентлари учун тариф режасига ўтиш коди *110*570#.\nТеглар: улкан Beeline Интернет таклифни абонентлар режасигача\nЯнгиликлар » Технология » Янги Bravo Online тарифи – абонентлар учун янада кўп бонуслар\n13:22 “Браво Ооо!” тариф режасидаги “Bravo Online!”акцияси узайтирилди


Туркманистонда аҳоли президент портретларини сотиб олишга мажбурланмоқда\n12 апрел 2021, Тошкент вақти: 12:45\nТуркманистонда ҳар йили 1 сентябрда давлат идоралари ва бюджет ташкилотлари президент суратини янгисига алмаштиришиши шарт.\nТуркманистоннинг Лебоп вилоятида озиқ-овқат маҳсулотлари сотиб олмоқчи бўлган аҳолига президент Гурбангули Бердимуҳаммедов портретлари ҳам мажбурий равишда сотилмоқда.\nОзодлик радиоси туркман хизматиниг хабар беришича, вилоятдаги давлатга қарашли дўконларда нон ва ун пайдо бўлган. Бу маҳсулот аҳолига май ва июнь ойи пайкаси сифатида сотилмоқда. Бу маҳсулотни сотиб олаётганлар президентнинг 50х35 сантиметрли портретларини ҳам олишга мажбур қилинмоқда.\nПрезидент портрети 20 манат (6 доллар)дан сотилаяпти. Хабарда айтилишича, одамлар орасида норозиликнинг олдини олиш учун давлат дўконлари олдида Ички хавфсизлик вазирлиги ва полиция ходимлари навбатчилик қилмоқда.\nПрезидентнинг янги портрети аввалгиларидан орқа фондаги гилам, президент сочларининг узунлиги ва ранги билан фарқ қилади.


Путин Тоғли Қорабоғда ўлдирилганлар сонини ҳисоб-китоб қилди — Teleradio.uz\n«Валдай» форумида нутқ сўзлаган Россия Президенти Владимир Путин биринчи марта Тоғли Қорабоғдаги можаро қурбонлари ҳақидаги ҳисоб-китобини тақдим қилди. Бу ҳақда The Bell нашри хабар бермоқда. Унга кўра, ўлимларнинг умумий сони 5 минг кишига яқин, қурбонлар сони ҳар икки томонда тенг.\nПутиннинг сўзларига кўра, Арманистон ҳам, Озарбайжон ҳам Россиянинг “тенг шериклари” ва президентнинг ўзи Арманистон Бош вазири Никол Пашинян Озарбайжон Президенти Илҳом Алиев билан кунига бир неча марта телефон орқали гаплашган.\nПутин можаронинг этник асоси борлигини таъкидлади. «Афсуски, бу ҳақиқат Сумгаитда, кейин Тоғли Қорабоғда арман халқига қарши шафқатсиз жиноятлар содир этилган. Биз буларнинг барчасини умуман ҳисобга олишимиз керак», — деди Путин. Шу билан бирга, у «Озарбайжон ҳудудининг муҳим қисми йўқолган вазият абадий давом этиши мумкин эмас», деб ҳисоблайди.\nПутин можаро пайтида одам ҳалок бўлишини «улкан фожеа» деб атади ва буни Афғонистондаги уруш билан таққослади. «Бугун бизда энг ёмон шаклда зиддият мавжуд», — деди Путин. Унинг сўзларига кўра, «баъзи бир дақиқаларда ечим топилгандай туюлди», аммо бу натижа бермади.\nВладимир Владимировичнинг таъкидлашича, Қорабоғдаги келишув энг кўп Россияни қизиқтиради ва мамлакат «ҳар икки томоннинг ишончидан баҳраманд бўлишимизга имкон берадиган» позицияни эгаллайди. Бундан ташқари, у 23 октябр куни Озарбайжон ва Арманистон мудофаа вазирлари учрашадиган АҚШнинг ёрдамига умид қилади. «Мен америкалик шерикларимиз биз билан ҳамжиҳатликда ҳаракат қилишига ва бу келишувга ёрдам беришига умид қиламан. Келинг, яхшиликка умид қилайлик”, — деди у.\nЖеневада энг кам иш ҳақи 4100 доллар этиб белгиланди. Бу дунё бўйича энг юқори миқдордаги энг кам иш ҳақидир\nШвейцариянинг Женева шаҳри энг кам иш ҳақининг янги миқдорини белгилади, деб..\nДубайда (БАА) дунёдаги энг катта фаввора очилди. У Гиннеснинг рекордлар китобига..


Поён Равшанов. Амир Темурнинг муҳри (1989) - www.ziyouz.uz\nБош саҳифа МатбуотҚайта қуриш даври матбуотиПоён Равшанов. Амир Темурнинг муҳри (1989)\nПоён Равшанов. Амир Темурнинг муҳри (1989)\nУлуғ Темур авлодиман\nГар бўлсамда озари,\nМенга онинг мозори.\nУлуғбекнинг пойин излаб\nБу кўҳна дунё юртларни бузган, элатларни қирган қанчадан-қанча жаҳонгирларни билади: Искандару Доро, Муовияю Қутайба, Чингизу Боту, Наполеон ва, ниҳоят, Гитлер… Баъзи илмий фаразларга кўра, башариятнинг кейинги уч минг йиллик тарихида жами 2600 йил урушлар билан кечган экан.\nЎтмиш муаррихлари инсоният тарихига ўзгартиришлар киритган жаҳонгирлар табиат тақозасига кўра аҳён-аҳёнда туғилишини қайд этганлар. Мунажжимлар Чингизхон, амир Темур ва Абдуллахонларнинг (XVI аср) соҳибқирон бўлиб туғилганлигини каромат қилганлар. Айтишларича, Чингизхон ўнг қўлининг кафтида қон чангаллаб туғилганлиги унинг кейинчалик қонхўр бўлишига ишора экан. Илми нужум далолатига кўра, икки бахт сайёраси — Ноҳид (Венера) ва Муштарий (Юпитер) бир-бири билан яқинлашган вақтда туғилган бола соҳибқирон бўлар эмиш. Соҳибқиронликни табиат ҳодисаларига аниқроғи, юлдузлар ҳолатига боғлаш қанчалик ҳақиқатга тўғри келади, бу тўғрида бирон нарса дейиш қийин, аммо соҳибқиронларнинг қон тўкиб, юрт олиши бобида ўтмиш олимлари янглишмаганлар.\nАмир Темур тарихан ўта мураккаб вазиятда сиёсат майдонига кирди. XIII асрнииг биринчи чорагида босиб олинган, асоратга солинган Мовароуннаҳр ва Хуросон, қолаверса, бепоён рус тупроғида ҳамон мўғуллар истибдоди давом этаётган эди. Мовароуннаҳр Чингизхоннинг иккинчи ўғли Чиғатойнинг суюрғол мулкига айлантирилиб, қарийб бир ярим асрдан буён унинг уруғ-аймоқлари бу ўлканинг қонини зулукдек сўрмоқда эдилар. Чиғатой улуси Еттисувдан то жанубий Хоразм ерларини қамровчи улкан сарҳадга ёйилган бўлиб, маълум муддат (1318—1347) унинг пойтахти Насаф — Қарши шаҳри бўлиб турди.\nXIV асрнинг 60-йилларида, яъни Темур сиёсат саҳнасига кириб келганда босқинчи мўғул ҳукмдорларидан путур кета бошлаганди. Насафни пойтахтга айлантирган Кебекхон (1318—1326) мажусий эди. Кебекхонни ўлдириб, ҳокимият тепасига чиққан Тармаширин (1326—1334) мусулмон динини қабул қилади. Мўғул ҳукмдорининг маҳаллий аҳоли динига кириши шунчаки юмшоқкўнгиллик оқибати эмасди, албатта. Агар Тармаширин мусулмон бўлиб, «Алоуддин» — дин улуғи унвонини олган бўлса, унинг ўрнига тахтга чиққан Бўзан мўғул феодалларининг исломни қабул қилишига чек қўяди.\nЧингизхон вафотидан кейин жуда иноқ, босиб олинган ўлкаларни баҳамжиҳатлик билан идора қилиб келаётган унинг авлодлари XIV асрнинг иккинчи чорагидан эътиборан бир-бири билан жиққамушт бўла бошлади. Ҳокимият учун кураш борган сари авж олди. Бўзанни ўлдириб, ҳокимиятни қўлга олган Қозонхон ибн Яссавир ўғлон яна қароргоҳни Қарши шаҳрига (Бўзан уни Илига кўчирган эди) олиб келади. Қозонхон ҳам уруғ-аймоғи билан бўлган ўзаро курашларга дош беролмади. Унинг кушандаси амир Қозоғон бўлди. Ҳирот яқинидаги Дари занги деган жойда бўлган жангда гарчи Қозонхоннинг қўли баланд келган бўлса-да, кўзига ёй ўқи тегиб, ногирон бўлиб қолади. 1347 йилда Қозоғон билан бўлган иккинчи жангда унинг куни битади. Қозоғон тахтга Дошмандчи ўғлонни (у Чингизнинг ўғли Угедай насабидан эди) чиқаради. Бир йилга етар-етмас Дошмандчи ўғлон ҳам фитнанинг қурбони бўлади.\nАмир Қозоғон Балхда кучли қўшинга эга эди. Бу сафар ҳам Мовароуннаҳр тахтига ўз одами Боёнқулини қўйишга эришади. Қозоғоннинг ўғли Абдуллоҳ ҳам босқинчилик бобида отасидан қолишмас, мулк чегараларини кенгайтиришга интиларди. Жумладан, у 1363 йилда Хоразмга босқин қилади ва талайди. 1367 йилга келиб, ўзаро жангларнинг бирида мўғул амири Қутлуғ Темур Бўлдай амир Қозоғонни ясоққа етказади. Отаси ўрнига тахтга чиққан Абдуллоҳ саройида фисқу фужур зўраяди. Масалан, у Боёнқулини хотини билан бўлган ишқий можаро туфайли қатл этади. Мўғул феодалларининг жирканч маиший ҳаёт тарзи, ҳокимият учун тубан талашишлари одатдаги бир ҳол бўлиб қолган эди.\nКебекхон давридаёқ бўлиниб кета бошлаган мўғуллар Мовароуннаҳр тупроғида заифлашиб қолганди. Хуросонда ҳам аҳвол шундай эди. Шу боисдан Хуросонда мўғул босқинчиларига қарши ҳаёт-мамот жангига киришган сарбадорлар 1337 йилдан то 1381 йилга қадар, яъни ҳокимиятни амир Темурга ихтиёрий топширгунга қадар мустақил давлат тузишга муваффақ бўлган эдилар. Сарбадорлик ҳаракати Мовароуннаҳрга ҳам ёйила бошлаган, Самарқанд унинг марказига айланганди. Лекин ҳали сарбадорлик бу ўлкада очиқ курашга ўтмаганди.\nВазиятни ҳисобга олган, мўғулларга қарши халқ кайфиятини яхши билган маҳаллий турк феодаллари ҳам у ёки бу мўғул амири тарафида туриб, ҳокимият учун бўлган курашларда қатнаша бошлайдилар. Масалан, XV аср тарихчиси Фосиҳ Аҳмад Хавофийнинг «Мужмал-и Фосиҳий» (1441) асарида олимларимиз назаридан четда қолган бир далил бор. Унда таъкидланишича, 1358 йилда амир Қозоғоннинг ўғли Абдуллоҳга қарши кураш бошлаган мўғул амири Баён Сўлдуз ёнида Ҳожи Барлос ҳам бўлган. Улар амир Абдуллоҳга қарши иттифоқ бўлиб, қўлга киритилган вилоятларни ўзаро тақсимлаб олиш шарти билан курашганлар. Ҳожи Барлос, бу ўша — Кеш (Шаҳрисабз) вилоятининг ҳокимн, ўзбекнинг барлос уруғидан бўлган, амир Темурнинг амакиси эди.\nАйрим тарихий асарларда, хусусан, академик В. Б. Бартольднинг илмий ишларида ҳам XIV асрда маҳаллий феодалларнинг ҳоким мўғуллар билан муносабати қандай бўлганлиги маълум эмас, дейилади. Маҳаллий феодаллар, жумладан, барлос беклари мўғул амирлари билан яхши алоқада бўлган. Давр тақозасига кўра мўғул амирлари ҳам энг камида маҳаллий феодаллар фикри билан ҳисоблашадиган бўлиб қолган.\nАмир Абдуллоҳни енгиб, уни Андараб томонга қочиб кетишга мажбур қилган Баён Сўлдуз ва Ҳожи Барлос Мовароуннаҳрнинг бир қисмини қўлга киритадилар, уни ўзаро бўлиб олиб идора қила бошлайдилар. Ҳожи Барлосга Кеш вилояти тегади. Бу воқеа 1358 йилда рўй берди. Шу тариқа Мовароуннаҳрда ҳокимият қарийб бир ярим асрдан сўнг маҳаллий аҳоли вакили қўлига ўтади.\nТарих дарсликларимиздаги яна бир қусур шундаки, XIV асрнинг 30-йилларига келиб Хуросонда маҳаллий ақолининг ватанпарвар ва илғор қисми бўлган сарбадорлар ҳукмрон мўғуллардан кичик бир территорияни озод қилиб, пойтахти Сабзавор шаҳри бўлган мустақил сарбадорлар давлати тузганлиги айтилади. Бироқ, Шаҳрисабз вилоятининг Мовароуннаҳрда биринчи бўлиб (бундан кейин, 1361—1362 йил оралигида Самарқандда қам сарбадорлар ҳокимиятни қўлга киритадилар), 140 йил давом этган мўғул ҳукмронлигидан сўнг озодликни қўлга киритганлиги ҳақида лом-мим дейилмайди. Тўғри, дарсликларда ҳокимият маҳаллий феодал Ҳожи Барлос қўлига ўтганлиги ҳақида бир жумла келтирилади-ю, мўғул асоратидан қутилиш, ўша замонда халқимизнинг озодликка эришгани ҳақида айтиш негадир, «унутилади».\nТарихий фактларни ҳаққоний таҳлил этиш, замонга нисбат бериб шарҳлаш жуда муҳим. Бу халқимизнинг мўғул босқинчиларига қарши бир ярим аср давомида олиб борган озодлик кураши саҳифаларини ойдинлаштиришда беқиёс аҳамиятга эга бўлган жиҳатлардан биридир. Зеро, XIV асрнинг 50-йилларига келиб, Самарқандда, шунингдек, унга қўшни бўлган Шаҳрисабз ва Қаршида босқинчиларга қарши кураш тобора алангаланаётган эди. Бу эса Ҳожи Барлоснинг гарчи мустақил бўлмаса-да, Баён Сулдуз билан биргаликда олиб борган курашида маълум даражада акс этади. Бу жанг натижасида Шаҳрисабз вилояти қўлга киритиладики, бу енгиб бўлмас деб қаралган мўғулларга қарши озодлик курашининг илк самараси эди. Ҳолбуки, Маҳмуд Торобийдан кейин тўлиқ бир аср ўтган бўлса-да, босқинчиларга қарши қўзғалишга ҳеч ким ботина олмаганди. Шаҳрисабз ва Хуросонда ҳокимиятни қўлга олган (албатта, кичик территорияда) сарбадорлар довруғи ёйилган, бунга навкарлар ва ёшларнинг катта бир қисми қизиқиш билан қарарди. Самарқанд сарбадорлари билан зимдан тил бириктирган, озодлик курашига бош қўшганлар сафида Ҳожи Барлоснинг амакиваччаси Темур ибн Тарағай ҳам бўлган дейишга баъзи асослар бор. Бу амир Темурнинг кейинги фаолиятида яққол кўринади.\nМўғулистонда 1348 йилда ҳокимиятга эришган Тўқлуғ Темур Мовароуннаҳрда — бобоси Чиғатой улусида юз бераётган воқеаларга бефарқ қараб туролмайди. Тўқлуғ Темур Чиғатойнинг набираси Дувахоннинг ўғли Эминхўжанинг ўғли бўлиб, амир Пўлодчи томонидан 18 ёшида хонликка кўтарилган эди. Йигирма тўрт ёшида исломни қабул қилган Тўқлуғ Темур Мовароуннаҳрни босиб олишга ўзини шаръан ҳам ҳақли ҳисобларди. Кейинги пайтда бу юртда маҳаллий аҳоли вакилларининг ҳокимиятни тортиб олиш пайига тушиб қолганликлари, унинг азалий режасини амалга оширишга туртки бўлади. У 1359 йилда катта қўшин тортиб Мовароуннаҳрга — Кеш вилоятига йўл олади.\nШаҳрисабз вилоятини қисқа вақт идора қилиб турган Ҳожи Барлос мўғул хонининг йўл-йўлакай эришаётган ғалабаларидан ваҳимага тушиб қолади. Оз сонли йигитлар билан Тўқлуғ Темурга қарши туриб бўлмайди, ён-атрофдаги амирлардан нажот йўқ, ҳаммаси мўғуллар… Амир Ҳожи Барлос Тўқлуғ Темурнинг асосий зарбаси ўзига қаратилганини яхши англаб, Хуросонга қочиб кетишдан бўлак чора тополмайди. Ҳожи Барлос бу қарорга осонликча келмаган, албатта. Оғир дамда юртни ташлаб кетиш ўзи учун қанчалик қимматга тушишини у яхши билган. Хуллас, Ҳожи Барлос ўзига содиқ кишилар кузатувида Амударё бўйига етиб келади. Уни қўриқлаб келганлар орасида амакиваччаси Темур ҳам бор эди. Ҳожи Барлос унга ишонар, Хуросонда, мусофирликда юрганимда таянч бўлар, деб умид қиларди. Кутилмаганда, Темур Шаҳрисабзга қайтажагини айтади. Амакисига: «Сиз бораверинг, қийин кунда мен эл ичида бўлишим керак», дейди. Унда орият, ҳамият кучли бўлган. Амакисини Темур қаттиқ ҳурмат қилган (бунга ҳали ишонч ҳосил қиламиз), Ҳожи Барлос нима бўлганда ҳам, мўғуллардан вилоятини мустақил қилиб олган биринчи киши эди-да. Лекин, унинг бу кетиши… Ҳожи Барлос Тўқлуғ Темурга бўйсуниб, молу мулк тўлаб, амалида қолиши мумкин эмасмиди? Йўқ, бўлмас эди. Чунки, Ҳожи Барлос ҳокимиятни куч билан олганди, Чингиз авлодига қўл кўтарган киши асло кечирилмаган. Энди, Темурнинг орияти масаласига келсак, юрт тинч вақтда Ҳожи Барлос (ва унинг яқинлари, жумладан, Тарағай оиласи ҳам) фароғатда яшарди. Эл бошига қузғун ёпирилганда, ноннинг гулини еган Ҳожи Барлос жонини қутқаришга тушиб қолди, хиёнат йўлига кирди. Жўмардлик руҳида тарбияланган Темур бу йўлни қабул қилолмайди. Ҳожи Барлоснинг яқин қариндоши сифатида исноднинг олдини олишга шошилади. Иккинчидан, Шаҳрисабз вилояти беэга, Тўқлуғ Темур бўлса ҳали йўлда. Ҳокимиятни олиш учун бундан қулай фурсат бўлиши мумкинми?!\nЙигирма тўрт ёшли Темурнинг мўр-малахдек душман бостириб келаётган Шаҳрисабзга қайтиш ҳақидаги аҳди ўлим ва ҳаёт гарови эди. Наҳотки, шундай қалтис вақтда у ҳокимиятга интилган бўлса? Темур, кейинчалик қурултойларда, ҳарбий кўрикларда амир ва навкарларига бир нақлни такрор-такрор айтар экан: Икки сайёҳ бири араб, бири эрони, беҳудуд саҳрода адашиб қолибди. Қуёшнинг оловли тафти йўловчиларни ҳолдан тойдирибди. Эрони сувини аллақачон ичиб тугатган, арабнинг кўзачасида бир ичим сув қолган. Сувсизликдан лаблари қовжираб, сулайиб бораётган эрони ҳамроҳи арабга айтибди: «Араб халқи олижаноб бўлади деб эшитганим бор, шу рост бўлса, сувингни менга беру, халқингнинг олижаноблигини кўрсат». Араб сувни унга берса, шаксиз ўлишини билса ҳам «арабларнинг олижаноблиги олдида менинг ўлимим ҳеч нарса эмас, мен халқим удумига шак келтирмайман», деб сувни унга беради. Иттифоқо, бу икки сайёҳ омон қолиб, Темур лашкарига қўшилган. Амир Темур уларни беҳад сийлаган экан.\nТўқлуғ Темур «олса мол, олмаса жон» қабилида олдига чиққан Темурга Кеш вилоятини инъом қилади. Афсуски, тарихий манбалар унинг бунга қандай эришганлигини ёритмайди. Табиийки, бу сулҳ ва вассаллик катта товон ва ҳар йили тўлаб туриладиган молу ашё эвазига бўлган. Бу воқеа 1360 йилда рўй беради. Тўқлуғ Темур изига қайтади. Мовароуннаҳрда осойиш юз бергач, қочиб кетган амир Ҳожи Барлос Шаҳрисабзга қайтади. Бир йилга яқин Кеш ҳокими бўлиб турган Темур, Фасиҳ Хавофий айтганидек, «ҳокимнятни бошқариш учун келган» амакисига жойни бўшатиб беради. Юзи шувит Ҳожи Барлосни дарвозадан киритмаслик ўрнига, тахтни унга топширади. Хўш, буни қандай баҳолаш керак? Ҳокимият учун ота болани аямаган даврда бу қандай жўмардлик эди? Табиийки, саволлар кўп. Бизга маълум манбалар эса бу сўроқлар қаршисида ожиз.\nТемур ўзига садоқатли йигитлар билан Балхга, амир Ҳусайн ибн Мусаллаб олдига кетади. Бу Ҳожи Барлосга нисбатан норозилик белгиси эмасмикин, бирон нарса дейиш қийин. Воқеаларнинг кейинги ривожи ўқувчиларга яхши маълум. Ҳусайн хизматига кирган Темур ўзини тутиб олади, атрофига аксар жангари, ҳеч нарсадан қайтмайдиган катта қўшин тўплайди. Ниҳоят, 1370 йилнинг 10 апрелида Балхда амир Ҳусайнни енгиб, Мовароуннаҳр тахтини қўлга киритади.\nАмир Темур 736 сичқон йилида, шаъбон ойининг 25 кунида (9 апрель 1336 йил) Шаҳрисабздан ўн уч чақирим бўлган Хўжа Илғор қишлоғида туғилган. Ҳозир бу қишлоқ Яккабоғ районига қарашли. Академик Бартольднинг шаҳодат беришича, асримиз бошларида қишлоқ аҳолиси унга амир Темурнинг шу қишлоқда туғилганини сўзлаб берган эканлар. Темурнинг отаси Тарағай Муҳаммад, онаси Тегина хотун бўлган. Қорача — Тарағай ва Ҳожи Барлосга тўртинчи бобо бўлган. Тарағай барлос уруғининг нуфузли бекларидан ҳисобланган. Унинг мўғуллар билан ҳам борди-келдиси бўлиб, жумладан, амир Ҳамиднинг отаси билан дўст тутинган. Тарағай Муҳаммад тақводор киши сифатида, шайхлар билан яхши муносабатга киришган.\nИсломнинг нуфузли шайхлари билан яқин алоқалар боғлаш ҳам маълум мақсадни кўзда тутганга ўхшайди. Масалан, Темур ёшлигида Қашқа воҳасининг таниқли руҳонийси шайх Шамсиддин Кулол ҳузурига боради. Бу пайт шайх ибодат билан машғул бўлган. Ёш бекзода уни сабр-тоқат билан кутиб туради. Узоқ чўзилган зикру ибодатдан сўнг, шайх уни жуда яхши қабул қилади, сабр-матонати учун алқаб, дуо қилади. Темур, кейинчалик, ўзининг ғалабаларини шу фотиҳага боғлагани маълум. Бундан чиқадики, Темур ёшлигидаёқ курашишни мақсад қилиб қўйган. Кимга қарши курашиш масаласи ҳам ўша пайтлардаёқ аниқ қилиб қўйилган кўринади. Буни Темурнинг муҳри (печати) билан боғлаб тушунтириш мумкин. Демак, эндиги гап амир Темурнинг муҳри ҳақида.\nАмир Темур 1370 йилдан то 1402 йилгача, Карл Маркс таъбири билан айтадиган бўлсак, ўз салтанатини Шарқда то Хитой деворига қадар, Шимолда — Москвага қадар, Ғарбда — Ўрта Ер денгизи қирғоқларига қадар, Жанубда — Миср чегараларига қадар кенгайтиради. Бунга 18 уруш натижасида эришади. Фосиҳ Хавофийнинг «Мужмал-и Фосиҳий» асарида берилган хронология асосида ҳисоблаб чиқилганда, амир Темурнинг 1370 йилдан то сўнгги нафасига қадар 30 мартадан зиёд ҳарбий юришлар қилганлиги маълум бўлади. У қарийб 25 йил давомида, асосан, мўғул босқинчиларига қарши курашди. Ўз ҳокимиятини мустаҳкамлаб олгач, босқинчилик юришларини амалга оширди, Эронни, Ироқни, Туркия ва Ҳиндистонни ишғол этди.\nБениҳоя катта империяга эга бўлган Темур ўзини хон атамаган. Аксинча, Чингизхон уруғидан бўлган кишилардан қўғирчоқ хонлар (масалан, Қобулшоҳ, Суюрғатмиш, Султон Маҳмудхон) қўйиб, фармонларни улар номидан эълон қилган. Табиийки, бу фармонларда амир Темурнинг бодоми муҳри ҳал қилувчи аҳамиятга эга бўлган. Фармонларда шу муҳр бўлгандагина у кучга кирган.\nАкадемик В. В. Бартольднинг тарихий манбаларга асосланиб ёзишича, амир Темурнинг муҳрида (шунингдек, узугида ҳам) иккита сўз бор экан: «Рости ва расти». «Форсча — русча луғат»нинг Москва, 1983) биринчи жилдида «рости — адолат, ҳақиқат», «расти — қутилиш, озодлик» (707; 721-бетлар) деб изоҳланган. Бинобарин, амир Темурнинг муҳридаги сўзлар «озодлик ва адолат» маъносини англатади.\nАкадемик Иброҳим Мўмииов «Амир Темурнинг Ўрта Осиё тарихида тутган ўрни ва роли» номли ажойиб рисоласида, бу сўзларни Шарафуддин Али Яздийнинг маълумотига асосланиб, «Рости — дурусти» (ҳақиқат — сиҳатлик) деб келтириб ўтади. Темур муҳридаги бу икки сўзни яна бошқача ўқиш ҳоллари ҳам бор. Жумладан. Г. Вамбери «Бухоро тарихи» асарида бу сўзларни «Расти-русти» (Ҳақиқат ва халоскорлик) деб ўгирган экан. Фикримизча, XV асрнинг биринчи манбалари билаи иш кўрган, Ўрта Осиё, хусусан, Темурийлар тарихини мукаммал билган академик В. В. Бартольднинг шарҳи тўғри. Шунингдек, Г. Вамбери ҳам сўзларни асл маъносига жуда яқин изоҳлаган. «Рости» ва «Расти» сўзларининг синонимлари адолат, ҳақиқат, қутилиш, халоскорлик маъноларида келади. Бу «форсча-русча луғат»да ҳам, «Тожикча-русча луғат»да (Москва, 1969) ҳам акс этган.\nЙигитлик чоғларидаёқ Темурнинг шиорига айланган бу икки сўзни ҳиротлик шайх Зайниддин Абу Бакр ат Таёбодий айтганлиги манбалардан маълум. Лекин шу ўринда бир аниқлик зарурга ўхшайди. Чунки бу икки сўзни Темур 21 ёшида ўз фаолияти учун шиор қилиб олади. Шундай экан, бу сўзларни унга шайх Зайниддин Таёбодийнинг айтганлиги шубҳа туғдиради. Амир Темур 1481 йилда Ҳирирудга яқин Кўҳсангдаги Таёбод қишлоғида яшовчи шайх Зайниддин Таёбодий билан учрашган. Бу пайтда у 45 ёшга кирган бўлиб, Мовароуннаҳрни мўғуллардан тозалаб, Хуросонни ҳам бирин-кетин босқинчилардан тортиб олаётган эди. Шундай экан, унинг муҳридаги сўзлар Зайниддин Таёбодий томонидан эмас, балки ундан анча олдин, яъни 24 йил муқаддам қаршилик шайх Шамсуддин Кулол томонидан айтилган бўлади. Бундан чиқадиган маъно шуки, Қашқа воҳасидаги ватанпарвар дин арбоблари ҳам мўғулларга қарши кайфиятда бўлганлар. Юқорида зикр этганимиз мўғул хони Тармаширин мусулмончиликни қабул қилиши ҳам ўлкада катта куч бўлган исломга ён беришнинг оқибати эди.\nАмир Темурнинг ўз муҳрига туширилган сўзларга қанчалик амал қилганлиги тарихдан яхши маълум. Унинг сиёсий жаҳонгирлик фаолияти икки даврга бўлиниши ҳам бежиз эмас. 1370 йилдан то 1386 йилга қадар Темур ўз давлатини мустаҳкамлаш, Мовароуннаҳрдан мўғулларни қувиб юбориш, муҳрига туширилганидек, қутилиш, озодлик ишлари билан шуғулланди. 1386 йилдан бошлаб эса унинг тарихда машҳур уч, беш ва етти йиллик жаҳонгирлик юришлари амалга оширилди. Темур империясида 800 минг кишилик қўшин мавжуд бўлганлиги қайд этилган. У, масалан, Ҳиндистонга, Туркия султони Боязид ва Тўхтамишхон устига 200 минг лашкар тортиб боргани маълум. Темур қўшинда темир интизом ўрнатган, ҳар бир туман (ўн минглик) учун алоҳида рангдаги бош кийимлари жорий қилган. Академик В. В. Бартольд Темур жангчиларининг рицарлик руҳида тарбия олганликларини айтади. Темурнинг ўзи ҳам шижоатли, довюрак киши бўлган. 1362 йилда Сейистонда бўлган жангда ўнг қўлини тирсагидан камон ўқи яралайди. Шунда ҳам у жанг майдонини ташлаб кетмайди. Ваҳоланки, шу ўқ заҳми йиллар давомида унинг майиб бўлиб қолишига сабаб бўлган, ўнг қўли ва ўнг оёғида суяк сили авж олиб, оёғи букилмайдиган бўлиб қолади. Амир Темур ўч олишни ҳам яхши билган. Орадан ўн бир йил ўтиб, 1383 йилда Сейистонни забт этишда, бир вақтлар уни камон ўқи билан яралаган киши қўлга тушади. Темур уни ҳам камондан отиб ўлдиришга буйруқ беради. Ёки Хоразм амири Юсуф Сўфи Темурни яккама-якка жангга чорлайди-ю, ўзи бунга ботина олмайди. Бу воқеа 1379 йилда, Урганч қамалида содир бўлган. Қирқ уч ёшли Темур шартлашилган жойга келади, аммо Юсуф Сўфи қўрқоқлик қилиб, ўз шартини бузади.\nҲақиқатан ҳам Темур, академик Бартольд айтганидек, энг аввало ҳарбий, сўнг ҳукмдор, энг охирида эса мусулмон эди. Унинг ўз пойтахти Самарқандда бир йилга яқин тинч ўтиргани маълум эмас. Ҳар олти ойга қолмай гоҳ Мўғулистонга, гоҳ Хоразмга, гоҳ Эронга, гоҳ Ҳиндистонга, гоҳ Туркияга қўшин тортади. Шунга қарамай, Темур Самарқандда истироҳат боғлари, қасрлар қурдирганки, буларда Темур бўлмаган вақтда камбағал ҳам, бой ҳам бемалол сайр қилиб юрган. Яна академик Бартольд таъбири билан айтганда, Темур қасрлари ва боғларининг қулфи ҳам, девори ҳам бўлмаган.\nТемурни тушуниш ниҳоятда қийин, жаҳонгирлар ичида у каби мураккаби ўтмаган бўлса керак. Масалан, Абдураззоқ Самарқандийнинг «Матлаи саъдайн ва мажмаи баҳрайн» асарида шундай бир воқеа келтирилади. Кейинчалик Темурнинг ишончли саркардаси даражасига кўтарилган амир Шоҳ Малик (XVI асрда яшаган шоир Муҳаммад Солиҳнинг бобоси) ёшлигида юз берган бир ҳодисани сўзлаб берган экан: «Бир куни онҳазрат (Темур) мени хос хилватга чақириб, буюрди: «Амирлар фалон подшоҳнинг қонидан ўтишимни сўрадилар, мен уларнинг сўзларига қулоқ солмадим. Улар буни яна арзга етакзадилар, мен эса ман қиламан. Сен эса шундай қилишинг керак: мен уларнинг сўзига қулоқ солмай турган вақтимда ўрнингдан туриб орқага чекинасан-у, аммо яна шу ҳақда сўз очилганда, қўрқмасдан олдинга чиқиб тез чўкасан. Шундай қилиб, амир Шоҳ Малик бир неча бор тиз чўкиб, илтижо қилгач, онҳазрат: «Амирлар айтган бу сўзларга мен илтифот кўргазмаган эдим, энди агар бу гўдакнинг сўзини эшитмасам, дили оғрийди ва ўз тенгқурлари орасида шарманда бўлади», — деди ва унинг талаб-илтимосини қабул қилди».\nЧиндан ҳам, бундай воқеалар анчагина бўлган. Фосиҳ Хавофий ўз асарларида ана шундай гуноҳидан ўтилганлардан бир нечасини тилга олади. Масалан, 1388 йилда амир Темур Хоразмга, Тўхтамиш устига юриш қилганда асирга тушган Айди Берди Бахши ҳукмдан озод этилган.\nАмир Темур ўзига бўйин эгганни сийлаган, олдига совға салом, пешкаш билан чиққан шаҳар ҳокимларини ўз ўрнида қолдирган. Аксинча, халққа зулм ўтказувчи ҳокимларни аёвсиз жазолаган. Ҳокимиятни эндигина қўлга олган кезларида мўғулларга қарши курашда уни қўлламаган жалойирларни қириб, қолганини Хўжанд атрофидан тариқдек тирқиратиб юборади. Олтин Ўрдага майли бўлган Хоразмни неча бор қон-қақшатиб, охири Урганчни ер билан яксон қилиб, аҳолисининг бир қисмини Самарқандга ҳайдаб келади.\n1403 йилда Шероз ҳокими Қутбиддин садрнинг ўз халқига ҳаддан зиёд зулм ўтказаётгани хабари етиб келади. Амир Темур Қутбиддин садрни тутдириб, оёқ-қўлини михлатиб ташлайди. Халққа садрдан ўтган жафони бартараф қилиш учун махсус одам тайинлайди.\nКишини ҳайратга соладиган нарса шундаки, танг вазиятларда ҳам Темур ўз фикрини, қарашларини ўзгартирмаган. Унинг сарбадорлар билан мустаҳкам алоқа ўрнатиши йигирма ёшларида юз берган. Самарқандда сарбадорлар мўғул хони Илёсхўжага қарши курашиб, 1362 йилда шаҳарни тузоққа илинтиради. Жуда кўпчилик ўлдириб юборилади.\nЎша пайтлар ҳокимиятга эришган Темур амир Ҳусайнни бир амаллаб кўндириб, мадраса талабаси, ўз тенгқури, оташин нотиқ Мавлонозода ҳаётини сақлаб қолади. 1366 йилда амир Ҳусайн Самарқандда Темурнинг дўстларини исёнда гумон қилиб, ҳибсга олади. Темур бисотидаги бор нарсаларни, жумладан хотини, амир Ҳусайннинг синглиси Улжой Турконнинг қулоғидаги олтин сирғани тавонга қўшиб тўлаб, уларни қутқариб олади. Бу сирғани амир Ҳусайн тўй кунлари синглисига ўзи совға қилган эди.\nАйниқса, бу жиҳатдан Тўхтамишга кўрсатилган мурувват эътиборга лойиқ. 1376 йилда Темур ҳузурига паноҳ истаб келган Манқишлоқ ҳокими Тўйхўжанинг (Тўйхўжа ўзбек эди) ўғли Тўхтамишни Темур фарзанд ўрнида кўриб, унга Ўтрор ва Саброн вилоятларини беради. Сўнг, Темур қўллаб-қувватлаши туфайли, Тўхтамиш катта қўшин билан ўз душмани Ўрусхон устига отланади (Ўрусхон отасини ўлдирган эди). Жангда Ўрусхоннинг ўғли Қутлуғ бўға ўлдирилади. Дарғазаб бўлган Ўрусхон амир Темурга дўқ-пўписали мактуб ёзиб, ўғлининг хуни учун Тўхтамишни беришини сўрайди. Амир Темур унинг ғазабнок хатини келтирган элчига шундай жавоб берган экан:\nБор ва айтғил мендан Ўрусхонга:\n«Дарё қушин ёмғир билан қурқутма».\nТемур ўзи иштирок этган жангда Ўрусхон ҳам шаҳид бўлади, шу воқеадан кўп ўтмай Тўхтамиш Дашти Қипчоқнинг (Волгадан Днепргача бўлган ерлар) ҳукмдори қилиб тайинланади. Тўхтамиш хусусида Темур қаттиқ янглишганди. У Темурнинг тузини оқламади. Темур Тўхтамишга қарши бир неча бор шиддатли жанглар олиб борди ва охирида уни мағлуб қилишга эришди. Бу жуда кўп вақт ва жуда кўп кучни олди, қонларнинг дарё бўлиб оқишига сабаб бўлди.\nФосиҳ Хавофий 1381—1382 йил воқеалари солномасини ёзар экан, амир Темурнинг Хуросондаги Худошод қишлоғи аҳолисини қирганини тилга олади. Бу қирғиннинг сабаби, қишлоқ аҳли Ҳожи Барлосни ўлдирганликлари эди. Демак, 1363 йилда амир Ҳусайн ва Темур Шаҳрисабзни босиб олганларида Ҳожи барлос иккинчи марта Хуросонга қочган ва Худошод деган жойда ўрнашган экан. Амакисига Шаҳрисабзни бўшатиб берган, айни вақтда унга ҳужум уюштирган, Хожи Барлоснинг вилоятдан чиқиб кетишига сабаб бўлган Темур, орадан ўн саккиз йил ўтказиб, унинг қасоси учун қишлоқ аҳлини қириб ташлайди. Куёви Абулфатҳ хиёнат учун қатл этилади-ю, Туркияда султон Боязид билан бўлган жангларда душман томонига ўтиб курашган, сотқин набираси Ҳусайн шаҳзодалик кийимларини алмаштириш билан қутилиб қолади.\nАмир Темурнинг оилавий ҳаёти ҳам чигал ва мураккаб. Ўша даврлар удумига кўра, Темур ҳам эрта уйланган. 1362 йилда амир Ҳусайннинг синглиси Ўлжой Туркон оғани олгунга қадар Темурнинг икки ўғли бўлган: булар 1354 йилда туғилган Умаршайх ва 1356 йилда туғилган Жаҳонгир. Жаҳонгирнинг онаси Нурмиш оға бўлган. Бу икки шаҳзода бир онадан туғилганми-йўқми аниқ эмас.\nТемур хотинларига мурувватли бўлган. Уларга атаб қасрлар, боғлар барпо этган. «Боғи беҳишт» Туман оғага аталган бўлса, «кичик малика» — Тўкал хоним учун «Боғи Дилкушо» обод қилинган. Тўкал хоним тўйи тараддуди узоқ чўзилган. Мўғул хони Хизрхўжанинг қизи бўлган Тўкал хонимни олиш учун жуда кўп дипломатик куч ишлатишга тўғри келган. Ниҳоят, 1397 йилда у Мўғулистондан келаётган маликани кутиб олиш учун йўлга чиқади. Йўл-йўлакай Оҳангаронда тўхтаб ҳордиқ олади. Сўнг Ясса шаҳрига қараб йўлга чиқади. Тўкал хонимни кутиб олиш баҳонасида Аҳмад Яссавий қабри устига улкан мақбара қурдиради. Бу унинг дин аҳлига кўрсатган биринчи ошкора саховати эди.\n1370 йилда Темур амир Ҳусайнни енгиб, Мовароуннаҳр тахтини қўлга киритгач, унинг ҳарамига ҳамда тўрттала хотинига эга бўлади. Амир Ҳусайн хотинлари орасида Сарой Мулк хоним унга маъқул келади, қолганларини ўз амир-амалдорларига улашиб юборади, масалан, Тармашириннинг қизини жалойир беги Баҳромга беради. Сарой Мулк хоним оқила аёл бўлган. Темурдан беш ёш кичик бўлган Сарой Мулк хоним Қозонхоннинг қизи бўлиб, отаси Қаршида турганда, 1441 йилда туғилади. «Биби хоним» деб улуғланган бу малика Темурдан фарзанд кўрмаган. Айрим манбаларда унинг Шоҳруҳнинг онаси эканлиги айтилади. Бу тўғри эмас. Шоҳруҳнинг онаси Темурнинг канизакларидан бири Тоғай Туркон оғадир.\nТемурнинг хотинлари орасида гўзал Чўлпон Мулкнинг тақдири фожиали кечган. Мўғул амири Ҳожибекнинг қизи бўлган Чўлпон Мулк ҳусн-тароватда беқиёс эди. У Темурнинг 1391, 1393 йилги юришларида бирга бўлган. Жаҳонгир бу сулув, шаддод, эркка талпинган маликани аёвсиз қатл эттиради. Элас етиб келган хабарларга кўра, у соҳибқирон кўнглига шубҳа туширган, садоқат чегарасини бузган.\nТарихий манбаларда Темурнинг тўрт ўғли (Умаршайх, Жаҳонгир — булар отаси тириклигида ҳалок бўлган, Мироншоҳ ва Шоҳруҳ) ва қизлари бўлганлиги айтилади. Қизларидан бири Султон Бахт бегим амир Ҳусайннинг синглиси Ўлжой Туркон оғадан туғилган. Султон Бахт бегим эркак табиатли, жанговар қиз бўлган. Кўпинча, сипоҳи либосида, ҳатто жанг майдонларида ҳам пайдо бўлган. Турмушга ҳам анча кечикиб чиққан. Академик Бартольд, тарихий манбаларга асосланиб, Темурнинг зиёфат ва базмларида малика ва маликазодаларнинг эркин, очиқ ўтиришганини қайд қилади.\nАмир Темур 1404 йилда Хитойни босиб олиш учун қўшин тортиб, Оқсулот деган жойга тушади. Бу ерда 28 кун турган амир 1404 йилнинг 25 декабрида Ўтрорга етиб келади. Ўтрорда қирқ кун ором олади, шаҳарни кўздан кечиради, шахмат ва нард ўйнаш билан кунларни ўтказади. Шаҳар ҳокими Бердибекнинг уйи унинг сўнгги маизили бўлиб қолади. Шунча мамлакатни олган жаҳонгирга ўз-уйида, пойтахтда ўлиш ҳам насиб этмади. Бердибек амир Темурнинг энг ишончли вазири шайх Нуриддиннинг укаси эди.\nСовуқ тушиб қолгани учун Темур қўшин бошлиқларини, амирларини қишлаш учун Тошкентга жўнатиб юборади. Унинг ёнида фақат амир Шоҳ Малик, шайх Нуриддин ва Хожа Юсуфларгина қолади.\n1405 йилнинг 5 феврали куни амир Темур ўзини лоҳас сезади. Шу куни унинг қовоғи солиқ, шахматга ҳам қўли бормайди. Амирнинг шахсий табиби Фазлуллоҳ Табризий ҳар қанча муолажа қилса-да, наф қилмайди, аксинча, касаллик зўрайиб, бирининг орқасидан иккинчисини етаклаб кела бошлайди. Бир томони кексалик (ёш ҳам 70 га бориб қолган эди), иккинчи томони ўттиз беш йиллик жангу жадал, тинимсиз қон кечиш, қувҳа-қув ўз кучини кўрсатаётган эди. Жаҳонгир ётиб қолганининг ўнинчи ёки ўн биринчи куни шаҳзодаларни, амир ва вазирларини ёнига чорлаб, бемажолликдан, ёинки, одатий қувликдан бўлса керак, бармоқлари билан ишора қилади. Аввал бир бармоғини, сўнг иккинчи бармоғини кўтаради. «Нима демоқчиман» деб кўзи билан имо қилади. Тўпланганлар саросимага тушиб, шивир-шивир қилишади. Ниҳоят, улар бамаслаҳат: «Онҳазрат, сиз даволашнинг яна битта-иккита усули қолди, шуни ҳам ўйлаб кўринглар демоқчисиз», дейишади. Бор кучини тилига тўплаган амир, зўрға: «Яна бир-икки кундан сўнг ораларингда бўлмайман, демоқчи эдим», дейди. Ҳақиқатан ҳам, у янглишмаган эди. Касалликнинг ўн учинчи куни — 18 февралда оламни титратган амир Темур вафот этади. Темур касал бўлиб ётганда, кўп май ичиш асар қилдимикан, деган шубҳалар ҳам бўлган. Амир Темур буни қатъиян рад этган ва умрида ичкиликни хўпламаганлигини зикр қилган.\nАмир Темур вафот этганда унинг авлоди — ўғил ва набиралари 36 киши эди. Ўттиз олти нафар тахт даъвогари учи-қуйруғи йўқ мулкларни бўлиб олиш учун Хуросону Мовароуннаҳр бўйлаб от қўйдилар. Ҳаш-паш дегунча, улкан империя тўзғиб кетди. Темурнинг садоқатли вазирлари ҳам бу курашларда четда қолмадилар. Шайх Нуриддин Темурнинг қабри совумасдан унинг суюкли хотини Туман оғани хотинликка олди. Биби хоним ва Тўкал хонимлар эса заҳарлаб ўлдирилди…\nЯна амир Темурнинг муҳрини эсга оламиз. Увдаги «озодлик» ва «адолат» сўзлари кишини қаттиқ ўйлантиради. Амир Темур даврида адолат кучлининг кучсиз устидан ўтказадиган сиёсатига асослаиган. Масалан, Темур Эронга қилинган беш йиллик юришдан ғолиб бўлган, катта бойлик билан қайтгач, Самарқанд аҳолисини уч йиллик солиқдан озод қилган. Энди, муҳрдаги биринчи сўзга — қутилиш, озодликка келсак, буни ҳам ҳаққонийроқ баҳолашимизга тўғри келади. Йигирма бир ёшидаёқ мўғулларни ўлкадан ҳайдаб чиқаришни аҳд қилган, Мовароуннаҳрни, Хуросонни ва рус тупроғини бир ярим асрдан зиёд давом этган мўғул-татар зулмидан холос қилди. Йирик рус совет тарихнавислари В. Д. Греков ва А. Ю. Якубовскийлар жуда тўғри таъкидлаганидек, Темурнинг 1395 йилда Тўхтамиш устидан қозонган ғалабаси нафақат Ўрта Осиё учун, балки жанубий-шарқий Европа ва Рус учун ҳам катта аҳамият касб этди. Рязань ерларини талаган Темур, айни вақтда, ўзи хаёлига келтирмагани ҳолда рус ерларига озодликка чиқишда ёрдам кўрсатди.\nОчиғини айтиш керакки, Темур муҳридаги «Озодлик» ва «Адолат» сўзларини ҳали муфассал шарҳлаш, важоҳатли амир шахсидаги икки Темурни фарқлаб кўрсатиш лозим бўлади.\nҚарши Давлат педагогика институти ўзбек адабиёти кафедрасининг доценти, филология фанлари номзоди\n“Ёшлик” журнали, 1989 йил, 10-сон\n← Аввалги Аввалги Ҳамид Исмоил. Гўзал гўзалдир сўлган чоғда ҳам… (1989)\nКейинги → Кейинги: Сувон Мелиев. “Бой ила хизматчи” ёки тикланган нусха муаммоси (1989)


Ўзбекистонда парашют спорти фахрийларининг ўн бешинчи мусобақаси бўлиб ўтди - Фарғона.Ру ахборот агентлиги\n14:56 msk, 24 Сентябрь 2020\n19.10.2006 16:01 msk\nАндрей Кудряшов, Тошкент шаҳри\nТошкент яқинидаги Аранчи аэродромида бир йиллик мажбурий танаффусдан сўнг Ўзбекистон парашют спорти фахрийларининг XV анъанавий мусобақаси бўлиб ўтди. Сочларига оқ оралаган парашютчилар маҳаллий амалдорларнинг бефарқлиги туфайли таъқиқланишига сал қолган осмон билан янги учрашувга ноил бўлдилар.\nЙилдаги уч юз куннинг қуёшли бўлиши Ўзбекистон осмонини авиация спорти ривожи учун идеал жойга айлантиради. Туркистон ҳавода сузиш жамияти бу ерда 1912 йилдаёқ пайдо бўлганди.\nЎтган асрнинг 30-40-йилларида Тошкент аэроклуби ҳарбий учувчиларни тайёрлар эди, уларнинг еттитаси Иккинчи жаҳон уруши йилларида Совет Иттифоқи Қаҳрамони бўлгандилар. Урушдан кейинги йилларда эса ўзбекистонлик парашютчилар бир неча бор жаҳон чемпионлари ва халқаро мусобақаларнинг рекордчилари бўлгандилар.\nСССР парчаланганидан кейин ҳамма жойда кичик авиация хусусий қўлларга ўтиб кета бошлаганида, фақат Россия ва Ўзбекистондагина парашютчиликни ривожлантиришда давлат ҳомийлиги сақлаб қолинганди. “Ватанпарвар” мудофаага кўмаклашиш жамияти (МКЖ) ўз ичига Тошкент ва Андижондаги икки аэроклубни олиб, ҳар йили турли мусобақалар ўтказиб турарди. 1992 йилдан бошлаб фахрийларнинг анъанавий учрашувлари ҳам ўтказила бошланди. Мустақиллик йилларида ўзбекистонлик спортчилар томонидан фақат Аранчи аэродромининг устидаёқ қарийб 300 минг сакраш амалга оширилди.\nБироқ бюрократик тўсиқлар ҳалигача аниқ юридик мақомга эга бўлмаган аэроклубларнинг мавжуд бўлишини хавф остига қўйди. 1993 йилда қабул қилинган Ўзбекистон Ҳаво кодексига мувофиқ мамлакат фаолият юритаётган бутун авиация экспериментал, давлат ва фуқаро авиациясига бўлинади. “Ватанпарвар” МКЖ аэроклублари ўн йилдан ортиқ муддат ичида уларнинг бирортасига ҳам тўғри келмаганлар, бунинг натижасида моддий-техник база яроқсиз аҳволга келган, Давлат авианазорат органлари эса парвозга рухсат беришдан бош торта бошлаганлар.\nТошкент яқинидаги аэродром бўш қола бошлаган. Унинг ярмига маккажўхори экканлар, иккинчи томонида эса сигир ва қўйлар ўтлаб юрган. Учоқлар таъмирсиз туриб қолганлар, уларнинг бир қисми, аэроклуб кенгаши раиси Саиджон Зариповга кўра, 2003 йилда металлолом нархида сотиб юборилган. 40 доллардан камроқ ойлик олиб ишлаётган тажрибали инструкторлар чет эллардан иш қидира бошлаганлар. 2005 йилда фахрийларнинг анъанавий мусобақалари ўтмай қолган, 2006 йил бошидан буён эса Аранчи узра сакрашлар бутунлай тўхтаб қолган, “Оқ олтин” навбатдаги чемпионати ҳам қолдирилган.\nСаиджон Зарипов фикрича, Аранчидаги техникани янгилаш ва ёзги лагерни ободонлаштиришга пул ва куч сарфлашни истамаган “Ватанпарвар” МКЖ раҳбариятининг ўзи ҳам аэроклуб расмий мақомга эга бўлмаслигидан манфаатдор эди. Аммо Ўзбекистон парашютчилиги жонбозлари осмондан ажраб қолишни истамай, ҳукумат инстанцияларига кўплаб шикоятлар ва талабномалар билан ҳужум уюштирганлар, улар матбуотда фош қилувчи қатор мақолалар ташкил қилганлар, бунинг натижасида айрим мансабдор шахслар ўз лавозимларидан маҳрум бўлганлар ва жазоланганлар.\n14 октябрь куни эрталаб Аранчи аэродроми узра бир неча кундан буён жала билан таҳдид қилиб турган осмон ёришди ва ушбу анъанавий учрашувнинг бўлиб ўтишига кўп меҳнати сингган фахрийларнинг ўн бешинчи мусобақалари очилиши ҳақида эълон қилинди.\nТабрик сўзи сўзлаган “Ватанпарвар” МКЖ раиси, полковник Абдулазиз Абдуқаҳҳоров спортчиларни Ўзбекистондаги парашют спорти бундан буён ҳам муваффақият билан ривожланишига ишонтирди, чунки миллий спорт ва ёшларни ватанпарварлик руҳида тарбиялашга Олий Қўмондон, президент Ислом Каримов ғамхўрлик қилмоқда.\n- Ҳозирги пайтда аэроклублар мақоми ҳақидаги масала Ўзбекистон ҳукумати томонидан кўриб чиқилмоқда ва унинг ижобий ҳал этилишига шубҳа қилмасангиз ҳам бўлади. Сизни ишонтириб айтаманки, Аранчи ёзги базасига бир йил ўтиб келсангиз, уни таний олмай қоласиз, - дея билдирди полковник Абдуқаҳҳоров.\nОсмонга ижарага олинган иккита АН-2 учоғи кўтарилди ва мусобақалар нохушликларсиз, қийинчиликларсиз ва бахтсиз ҳодисаларсиз муваффақиятли кечди.\nҚайд этиш жоизки, ушбу тадбирда аксариятининг ёши 70 дан ошган ўнлаб парашютчилар иштирок этдилар.\nАндижонлик парашютчилар сулоласининг раҳбари Шукур Мисиров шу куни ўзининг 3081 сакрашини амалга оширди. Олтин ва кумуш совринларга спорт фахрийлари Валентина Алиманова, Наримон Ҳожимуродов ва Светлана Дергунова эга бўлдилар, бронза медалларига эса тошкентлик нафақахўр Сакина Фаррахова ҳамда руҳоний Михаил Неизвестний сазовор бўлдилар.\nЮксакларда ўз ҳолича сузиб юрувчи, шаффоф ва совуқ шамол таъмидан баҳра олишга ўрганган кишилар умрларининг охиригача янги парвозлар ҳақидаги орзулар билан видолашишни истамайдилар ва энди баҳор келгунга қадар умид билан осмонга тикилиб юраверадилар.


Жиззахдаги қандолат фабрикасида ёнғин содир бўлди - 13.06.2019, Sputnik Ўзбекистон\nОқибатда фабрика биносининг 400 квадрат метр майдонида том ва шифт қисми ҳамда қандолат маҳсулотларини ишлаб чиқариш жиҳозлари ёниб зарар кўрган. 13.06.2019, Sputnik Ўзбекистон\n© Sputnik / Кирилл Каллиников / Фотобанкка ўтишПожар\nОқибатда фабрика биносининг 400 квадрат метр майдонида том ва шифт қисми ҳамда қандолат маҳсулотларини ишлаб чиқариш жиҳозлари ёниб зарар кўрган.\nТОШКЕНТ, 13 июн – Sputnik. Жиззахда Р.Ахмуродов кўчасидаги “Ҳамид Олимжон” маҳалласида жойлашган “Бону ширинликлари” компаниясига қарашли қандолат маҳсулотларини ишлаб чиқариш фабрикасида ёнғин содир бўлди.\n4 Июн 2019, 11:33\nХабарда айтилишича, ҳодиса 12 июнь куни соат тахминан 20:45 ларда содир бўлган.\nОқибатда фабрика биносининг 400 квадрат метр майдонида том ва шифт қисми ҳамда қандолат маҳсулотларини ишлаб чиқариш жиҳозлари ёниб зарар кўрган. Кўрилган чоралар натижасида ёнғин ўчирилган. Жароҳат олганлар йўқ.\nСуриштирув ишлари олиб борилиб, ёнғин келиб чиқиш сабаби аниқланмоқда.


33 – Абу Ҳурайра розийаллоҳу анҳудан ривоят қилинишича, Набий соллаллоҳу алайҳи ва саллам бомдод намозида Билолга: “Эй Билол, Исломда қилган энг умидли амалинг ҳақида сўзла. Чунки мен жаннатда ёнимда оёқ кийиминг овозини эшитдим”, деганларида, у: “Мен бирон умидли амал қилганим йўқ, аммо кечасими ёки кундузими таҳорат қиладиган бўлсам, мана шу таҳорат билан қодир бўлганча намоз ўқийман”, деди (Бухорий, Муслим, Аҳмад ва Ибн Ҳиббон ривояти).\nБилол розийаллоҳу анҳу азон айтса, иқоматдан аввал икки ракъат намоз ўқирди. У киши доим таҳорат билан юрарди. Қачон таҳорати синса, янги таҳорат қилиб кетидан имкон қадар намоз ўқишга ҳаракат қиларди1. Ҳадисда мана шу нарса Билол розийаллоҳу анҳуни юксак мақомга кўтаргани, Расулуллоҳ соллаллоҳу алайҳи ва саллам тушларида уни жаннатда кўрганлари айтилмоқда ва бу ишда давомли бўлишга қизиқтирилмоқда.\n34 – Уқба ибн Омир розийаллоҳу анҳу ривоят қилади:“Туяларни боқиш вазифаси бизнинг бўйнимизда эди. Менинг навбатим келганида, (ўтлатиб,) кечаси уларни қайтариб олиб келдим ва Расулуллоҳ соллаллоҳу алайҳи ва саллам тик туриб одамларга ҳадис айтаётганлари устидан чиқиб қолдим. Мен у зот: “Қайси бир мусулмон таҳоратни чиройли қилиб, сўнгра қалби ила юзланган ҳолда хушуъ ва хузуъ билан икки ракъат намоз ўқиса, унга жаннат, албатта вожиб бўлади”, деб айтганларини эшитдим”(Муслим, Абу Довуд, Насоий, Ибн Можа ва Ибн Хузайма ривоят қилган).\nЮқорида зикри келган Билол розийаллоҳу анҳу ҳам доим таҳорат билан юриш ва таҳоратдан сўнг хушуъ билан намоз ўқиш орқали жаннатга киришдек улуғ мартабага эришган эди. Бу иш бандага жаннатга кириш учун берилган катта имконият. Қийин эмас, фақат хоҳиш ва бироз эътибор бўлса бас. Агар шу нарсага амал қилсак, иншаоллоҳ, жаннатни қўлга киритамиз. Аммо, фақат шунинг ўзинигина қилсам жаннатга кираман, бошқа ишларни тарк қилсам ҳам бўлаверади, деб хато тушунмаслик лозим. Бу ерда банданинг жаннатга киришга сабаб бўладиган амаллардан фақат биттасигина зикр қилинмоқда. Бундай амаллар кўп. Имкон борича солиҳ амалларни ажратмай барчасини қилиб бориш мақсадга мувофиқ.\n35 – Усмоннинг мавлоси Ҳумрондан ривоят қилинишича,у Усмон ибн Аффоннинг идиш(да сув олиб келиш)ни буюрганини кўрган экан. У аввал қўлига уч марта сув қуйиб ювди. Сўнгра ўнг қўлини идишга тиқиб, оғиз-бурнини ювди. Кейин юзи ва қўлини тирсагигача уч марта ювди. Сўнгра бошига масҳ тортди. Шундан кейин уч марта оёғини тўпиғигача ювди ва: “Расулуллоҳ соллаллоҳу алайҳи ва саллам: “Ким менинг таҳоратимга ўхшатиб таҳорат қилиб, сўнгра (хаёли) чалғимаган ҳолда икки ракъат намоз ўқиса, унинг ўтган гуноҳлари, албатта кечирилади”, дедилар”, деб айтди(Бухорий, Муслим, Абу Довуд, Насоий, Ибн Можа, Аҳмад ва Ибн Ҳиббон ривояти).\nУшбу ривоятда Усмон ибн Аффон розийаллоҳу анҳу тамонидан Набий соллаллоҳу алайҳи ва саллам таҳоратлари таърифланиб, сўнгра у зот айтган ҳадис келтирилмоқда.\nДемак, ким яхшилаб таҳорат қилиб, хаёлини бир жойга йиғиб, хушуъ билан икки ракъат намоз ўқиса, ўша банданинг ўтган гуноҳлари кечирилади ва унга жаннатга кириш вожиб бўлади.\nБу ривоятда кечирилиши ваъда қилинаётган гуноҳлар кичик гуноҳлардир. Аммо бу дегани катта гуноҳларга дахли йўқлигини англатмайди. Кимда фақат кичик гуноҳлар бўлса, гуноҳи енгиллашади. Кимда кичик гуноҳ ҳам, катта гуноҳ ҳам бўлмаса, унинг мартабаси кўтарилади2.\n36 – Уқба ибн Омир розийаллоҳу анҳу ривоят қилади: “Мен Расулуллоҳ соллаллоҳу алайҳи ва саллам:“Ким чиройли таҳорат қилиб, сўнгра чалғимасдан фикрини бир жойга йиғиб намоз ўқиса, унинг ўтган гуноҳлари мағфират қилинади”, деганларини эшитганман” (Аҳмад ва Табароний “Кабийр”да ривоят қилган. Ривоят санадида заифлик бор).\nБу ерда аввалги ривоят маъноси қисқа тарзда айнан ўша ровий томонидан келтирилмоқда. Хулоса шуки, банда таҳорат қилиб, хоҳ фарз, хоҳ суннат ёки бошқа нафл намози ўқисин, ҳадисда айтилган фазилатга эришади. Таҳорат қилаётганимизда ва намоз ўқиётганимизда бу ҳадислар ёдимизда турса, ибодатга бўлган эътиборимиз янада ортади.\n1 Имом Нававийнинг “Саҳиҳул-муслим”га ёзган шарҳида: “Бу ҳадисда таҳорат кетидан намоз ўқиш фазилатли амал экани айтилмоқда. У суннатдир. Бу намозни қайтарилган вақтларда – қуёш чиқаётганда, тиккага келганда ва ботаётганда (бомдод ва аср намозларидан сўнг) ўқиш мумкин. Чунки бу намознинг ўқилишига сабаб бор. Бизнинг мазҳабда (яъни, Шофеъи мазҳабида) шундай дейилган”, деб айтилган.\n2 Бу фикрлар Ибн Ҳажар Асқалонийнинг “Фатҳул-борий” китобида келтирилган.


Суриштирув 698 11.07.2019 14:24:44\nСуратдаги биноларни кўриб уйи бору йўқлар бирдек, ҳавас қилиши тайин. Аммо таҳририятимизга мурожаат қилган тадбиркор ҳикоясига қулоқ тутсангиз, кимгадир озор бериб бунёд бўлганидан этингиз жимирлаши шубҳасиз.\nТадбиркорлар учун Ўзбекистонда барча шароит ва имкониятлар муҳайё, дейишади. Фикримизча, муаммолар ҳам ундан кам эмасдек. Яхши ниятлар билан тадбиркорлик бошлаган фуқаролар ихтиёрсиз муаммоларга учраб, улар қаршисида ожиз бўлиб, нима қилишни ва ечимига йўл топа олмай сарсон-саргардон бўлмоқда. “MEGAPOLIS BIZNES SERVIS” масъулияти чекланган жамияти раҳбари Рустам Сафаров ҳам ана шундай тадбиркорлардан бири.\nР.Сафаров 2015 йилда яхши ниятлар билан “MEGAPOLIS BIZNES SERVIS” МЧЖни ташкил этиб, қурилиш йўналишида ишлайман, деб ўйлаган эди.\nСобиқ Тошкент шаҳар ҳокими Р.Ж. Усмонов 2016 йилнинг 4 ноябрида 994-сонли қарор қабул қилиб, “MEGAPOLIS BIZNES SERVIS” МЧЖга Тошкентнинг Яшнобод тумани, тараққиёт кўчасида кўп қаватли турар жой биноларини қуриш учун 1,3 гектар ер майдонини доимий фойдаланиш ҳуқуқи билан ажратган.\nТадбиркор ҳокимнинг ушбу қарори ижросини таъминлаш учун архитектура ва қурилиш бош бошқармасига архитектура режалаштириш, топографик харита ва геологик хулосалар чиқариш, кадастрини чизиш каби барча юмушлар бажарди.\nҲикоямиз қаҳрамони ҳужжатлар билан овора бўлиб юрган бир вақтда “Ўзбекистон темир йўллари” Акциядорлик жамияти унга ажратилган ер майдонида кўп қаватли турар жой қура бошлайди.\nТадбиркор “Ўзбекистон темир йўллари”АЖ мутасаддиларига ҳокимлик қарори ҳақида билдириб, мазкур ҳудуд унга тегишли эканлигини айтганда, улар ушбу қарор бекор бўлганини, эндиликда ушбу ҳуқуқ уларга тегишли эканлигини айтишади.\nШунда ҳам тадбиркор бу ҳақида хабари йўқлиги учун қурилиш ишини бошламай туришни сўрайди. Аммо, темирйўлчилар ишни тўхтатишни истамайди. Барча ҳаракатлар бесамар, фойдасиз бўлди.\nАжабланарлиси, собиқ Тошкент шаҳар ҳокими бирор бир сабабсиз 2017 йил 11 майдаги 554-сонли қарори билан тадбиркор “MEGAPOLIS BIZNES SERVIS” МЧЖга ер ажратиш тўғрисидаги 2016 йил 4 ноябрдаги 994-сонли қарорини бекор қилган.\nТошкент шаҳри собиқ ҳокимининг қатъиятсизлиги, узоқни кўзлай олмагани, ўзидан юқори инстанцияларга кўр-кўрона бўйсуниши туфайли тадбиркор жабр кўрди.\n“MEGAPOLIS BIZNES SERVIS” МЧЖ Раҳмонбек Усмоновнинг 2017 йил 11 майдаги қарори, ерни беришни бекор қилишга асосли эмас эди. Буни Яшнобод тумалараро Маъмурий суди ва Тошкент шаҳар маъмурий суди қарорлари шундоқ кўрсатиб турибди. Аммо, бевосита раҳбари О.Раматов ҳисобланган “Ўзбекистон темир йўллари” АЖ қурилишни тўхтатмади.\nЭътибор беринг, тадбиркор судга мурожаат қилди. Иш атрофлича ўрганилди, тадбиркор ҳақ эканлигини аниқланиб, унинг фойдасига қарор қабул қилинди.\nТошкент шаҳар маъмурий суди ҳам ишни ўрганиб чиқиб, тадбиркор ҳақлигини исботлади. Лекин якунда Олий суд бу қарорларни инкор этди.\nТошкент шаҳрининг собиқ ҳокими айнан Вазирлар Маҳкамаси қарори ижросини таъминлаш ва темирйўлчилар мурожаатини қаноатлантириш мақсадида навбатдаги қарорини қабул қилади.\nВазирлар Маҳкамасининг Тошкент шаҳрида ер участкаларнинг ажратиш амалиётини ўрганиш Комиссиясининг 2016 йил 31 декабрдаги 4-сонли баённомасига асосан “Ўзбекистон темир йўллари” акциядорлик жамиятининг мурожаатномаси асосида Р.Усмонов 2017 йил 30 мартда “Ўзбекистон темир йўллари” акциядорлик жамиятига ер майдони ажратиб бериш тўғрисида 326-сонли қарор қабул қилади.\nЗўрдан зўр чиқса, деб шунга айтишар экан-да. Вазирлар Маҳкамасининг қарори билан бугун темирйўлчиларга тегишли уйлар қарийб қуриб бўлинди. Суд эса ҳамон давом этяпти.\nЎзбекистон Республикаси олий суди, мазкур иш эндиликда маъмурий судда кўрилиши лозимлигини айтмоқда. Нима учун? Жавоб оддий 154 оила манфаати устун эканлиги инобатга олиняпти. Яна оворагарчилик бошланди.\nАчинарлиси, қонунчиликка киритилган ўзгартиришлар сабаб, тадбиркор 2019 йилнинг 1 январидан бошлаб, ҳар чоракда ўзи учун хатланган ер майдони учун 32 миллион сўмдан ортиқ солиқ тўлашга мажбур. Тадбиркор жорий йил биринчи чорак солиқ тўловини амалга ошириб бўлди. Эндиликда ушбу масала қандай ечим топади, ҳайрон.\n“Ўзбекистон темир йўллари” АЖ сарфлаган харажат ва 150 нафардан ортиқ оила тақдирини ўйлаган тадбиркор ушбу ер майдонига тенг миқдорда Тошкентнинг бошқа ҳудудидан ер ажратилишига ҳам розилик билдирди. Бу ҳақида Тошкент шаҳар ҳокимлиги, Бош прокуратура ва Президент виртуал қабулхонасига ҳам мурожаат қилган. Натижадан эса дарак йўқ.\nШундай қилиб, ижро ҳокимиятининг узоқни кўзламай қилган бир ҳаракати, тадбиркорга қимматга тушяпти. Тадбиркор иш бошидан судма-суд, сарсон саргардон бўлишга мажбур бўляпти. Янада ачинарлиси, муаммонинг ечимини ким ҳал қилади? “MEGAPOLIS BIZNES SERVIS” МЧЖ арзига ким қулоқ тутади? Ким унга ёрдам беради?\nHuman.uz таҳририяти ушбу масала юзасидан мутасадди ташкилотлардан изоҳ кутиб қолади.\n“Aqua – Tudakul” MChJ QK мурожаати юзасидан расмий баёнот


Самарқандда 33 ёшли эркак бензин билан ўзини ўзи ёқиб юборди - Zamin.uz\n10:30 / 24.05.2019\nСамарқандда 33 ёшли эркак бензин билан ўзини ўзи ёқиб юборди\nШу йил 18 май куни Самарқанд вилояти Тойлоқ туманида яшовчи 1986 йилда туғилган эркак ўзини ўлдиришга уринди деб хабар берди Бош прокуратура матбуот хизматига таяниб, «Repost.uz» нашри.\nХабарда айтилишича ушбу фуқаро ўзининг устига бензин қуйиб, ёқиб юборган. Яқин қариндошлари унга биринчи ёрдамни кўрсатиб уни Республика шошилинч ёрдам илмий-тадқиқот марказининг Самарқанд филиалига олиб боришган.\nШифокорлар томонидан кўрсатилган тезкор тиббий ёрдамга қарамасдан у 19 май куни вафот этган. Шифокорларнинг хулосасига кўра, марҳум 80 фоиз термик куйиш, энг юқори даражадаги куйиш, шунингдек, термоингалсион жароҳат оқибатида ҳалок бўлган.\nМазкур ҳолат юзасида Жиноят кодексининг 103-моддаси (Ўзини ўлдириш даражасига етказиш) бўйича жиноят иши очилган. Тойлоқ туман прокуратураси томонидан тергов ишлари олиб борилмоқда. “Замин” янгиликларини “Telegram”да кузатиб боринг\nЖиззах шаҳрида ҳомиладор аёл лифт ичида шафқатсизларча ёқиб юборилди\nБўстонлиқда эркак автомашина ичида ўзини ёқиб юборди\nШахснинг ҳуқуқ ва эркинликларини ишончли ҳимоя қилиниши юзасидан Президент Фармони ҳақидаш


Бош саҳифа / Спорт / Иккита медаль ва жаҳон рекорди\nИккита медаль ва жаҳон рекорди\nЎзбекистон терма жамоасининг вакиллари енгил атлетика бўйича параолимпийцлар орасида жаҳон чемпионатида янги мукофотларни қўлга киритишди.\nНайза ирғитиш бўйича Александр Свечников 71,01 м. натижа билан янги жаҳон рекордини ўрнатди ва жаҳон биринчилигининг олтин медалига сазовор бўлди. Диққатга сазоворлиги шундаки, аввалги рекорд ҳам Свечниковга тегишли (70 м).\nУшбу дисциплинада аёллар ўртасида Нозима Қаюмова 41,25 м натижа билан кумуш медални қўлга киритди. Биринчи ўринни Хитойлик Ю Пин Чжао (42,72 м) , учинчи ўринни Австриялик спортчи Наталья Эдер (38,37 м ) эгаллашди.\nЭслатиб ўтамиз , аввалроқ олий мукофотларга Хуснитдин Норбеков дискни ирғитиш бўйича ва Дониёр Солиев узунликка сакраш бўйича сазовор бўлишган эди.


..:: ISLOM.UZ ::.. - ЎЗГАЛАРНИ КАМСИТИШ\nҚуръони Каримда олдинга сурилган ғоялардан бири, ўзгаларни ҳурмат қилишдир. Чунки бу нарса жамиятнинг бирлигини сақлашда, унинг аъзолари орасида муҳаббатни кучайтиришда, душманлик ва келишмовчилик сабабларини йўқотишда катта аҳамият касб этади. Аллоҳ таоло Қуръони Каримда шундай дейди: «Эй иймон келтирганлар! Бир қавм бошқасини масхара қилмасин, эҳтимол улар булардан яхшироқдир. Ва аёллар ҳам бошқа аёлларни (масхара қилмасин), эҳтимол улар булардан яхшироқдир. Ва ўзингизни ўзингиз мазах қилманг, бир-бирингизга лақаб қўйманг. Иймондан кейин фосиқлик исми нақадар ёмон ! Ва ким тавба қилмаса, бас, ана ўшалар ўзлари золимлардир» («Ҳужрот» сураси, 11-оят).\nБу оятда Аллоҳ мусулмонларни ўзидан бошқаларни ҳурмат қилишга, уларнинг обрўсини тўкмасликка, ҳис-туйғуларини таҳқирмасликка буюради. Эркакдур, аёлдур, ҳеч кимсани масхара қилиб, камситиб бўлмайди. Хоҳ гап билан, хоҳ қўл билан ишора қилиб, ёки бошқа йўллар билан бўлсин. Эҳтимол, масхара қилинган кишилар кўриниши хунук бўлса, ўзи бечораҳол кўринса ҳам, аслида масхара қилувчидан яхшироқдир. Бу ҳолда масхара қилувчи, билмасдан Аллоҳ обрўсини кўтарган кишини паст санаган бўлади. Қолаверса, масхара қилинган киши, аччиғи чиқиб, масхара қилувчининг ҳам айбларини ахтариб қолиши турган гап. Агар айб топмаса, ўзидан ёлғон айбларни тўқиб, халқ орасида тарқатиши ҳеч гап эмас. Шундай экан, энг аввал масхара қилувчи ўзига-ўзи зарар етказади десак, хато қилмаган бўламиз. Хулоса қилиб, айтишимиз мумкинки, бировни масхара қилиш, қалбларга ёмонлик солади ва кишилар ўртасида дўстлик алоқаларини бузади. Сўнгра Аллоҳ оятда, бировнинг айбини ошкор қилмасликка буюради. Чунки бу нарса, жамият аъзолари орасига адоват солади.\nАллоҳ, мусулмонлар худди бир жон, бир танга ўхшайди, шунинг учун ўзларини-ўзлари айбламасликлари лозим, дейди. Қачонки бир мусулмон бошқа бир мусулмон биродарини айбласа, худди ўзини айблагандек бўлади.\nШунингдек, Аллоҳ кишиларни ўзи ёқтирмаган лақаблар билан ҳам аташни ман қилади. У лақаб ўзига, отасига, онасига ёки бирор яқин кишисига тегишли бўлиши мумкин. Буларнинг барчаси кишилар ўртасида келишмовчилик чиқаради. Сўнгра Аллоҳ масхара қилиш, бировни айблаш ва бировга лақаб тўқиш фисқу фасод иш, Аллоҳнинг тоатидан чиқишлик эканини баён қилади. Бир киши иймонли бўлганидан кейин, уни фосиқлик номи билан аташ тўғри эмас. Мана шу ёмон оқибатлардан ўзини тиймаган кишилар ўзларига зулм қилиб, Аллоҳнинг ғазабига дучор бўлганлардир.


Lifestyle 00:33 / 14.04.2019 15695\nAlibaba Group асосчиси, миллиардер Жек Ма Хитой интернет-компаниялари, жумладан Alibaba компаниясида ортиғи билан ишлашни ёқлаб чиқди, деб хабар берди Reuters.\nБизнесмен Alibaba ходимлари билан учрашувда бу борада ўз фикрини баён этди.\n“Эрталаб тўққиздан кечқурун тўққизгача ишлаш имкониятини неъмат деб ўйлайман. Бу дунёда ҳаммамиз омад, тўкис ҳаёт ва атрофдагиларнинг ҳурматини орзу қиламиз. Аммо айтинг-чи, бошқаларга нисбатан кўп вақт ва куч сарфламасдан бунга қандай эришишингиз мумкин?”, деди у.\nМа Alibaba компаниясида ишлашни истайдиганлар кунига 12 соатдан ишлашга тайёр бўлишлари кераклигини қўшиб қўйди.\nУ 1999 йилда компаниясини ташкил этганида ўзи ҳам қаттиқ ишлаганини эслатди. Унинг сўзларига кўра, узоқ давом этадиган иш куни ҳаётининг бир қисмига айланган ва кунига 12 соатдан ишлашни бахт деб билади.\nХитой IТ-компанияларида меъёридан ортиқ ишлаш муаммоси апрель ойи бошида кўтарилди. Фаоллар гуруҳи GitHub платформасида ходимлар кунига 12 соатдан ишлаётганликлари устидан шикоят қилишлари мумкин бўлган саҳифа ташкил этди.\nСаҳифа ташкил қилинган куннинг эртасига Хитой компаниялари браузерлари, жумладан Alibaba’нинг UC Browser ва Tencent’нинг QQ Browser браузерлари GitHub саҳифаларига киришни тўсиб қўйди.\n11:00 / 22.05.2020 65836


Туркия: Сайловда ютқазган АТП коалиция тузиш йўлларини изламоқда\nПрезидент Ражаб Тоййиб Эрдўғон парламент сайловлари пайтида\nТуркия Президенти Ражаб Тоййиб Эрдўғон турк сиёсатчиларини “ўз ҳаракатларига маъсулиятли бўлиш” ва “барқарорлик ҳамда ишонч муҳитини сақлаб қолиш”га чақирди. Эрдўғон бу ҳақда ўз партияси кўзлаган маррага етолмаган якшанба кунги парламент сайловларидан сўнгги чиқишида гапирди. Ҳозирда коалиция тузиш имконлари изланмоқда.\nТуркияда якшанба куни ўтказилган парламент сайловининг дастлабки натижаларига кўра, Эрдўғон бошчилигидаги “Адолат ва тараққиёт партияси” парламентда мутлақ кўпчилик ўринларни қўлга киритиш имкониятини бой берган.\nБерилган овозлар санаб бўлинганидан кейин Ражаб Тоййиб Эрдўғон бошчилигидаги партия сайловчиларнинг 40,8 фоиз овозини олгани маълум бўлган.\nБу ҳукмрон партияга 550 ўринли парламентдаги 258 ўринни эгаллаш имконини беради. Буюк Миллат мажлисида мутлақ кўпчилик овозга эга бўлиш учун эса камида 274 ўринни қозониш лозим эди.\nҲукмрон партия кейинги пайтларда Эрдўғоннинг президентлик ваколатларини кенгайтиришга ва парламент орқали конституциявий қўшимчалар киритишга ҳаракат қилаётган эди.\nЯкшанба кунги сайловлар натижалари Эрдўғон тарафдорларининг бир партияли ҳукумат тузиш ва конституцияга тўсиқсиз ўзгартиш киритиш имкониятидан мосуво қилади.\nЯкшанба кунги сайловлар 2002 йилдан буён Туркияда ҳокимият тизгинини қўлда тутиб келган партиянинг мағлубияти ўлароқ баҳоланмоқда.\nЭрдўғон партияси 7 июнь кунги сайловда тўла ғалаба қозонган тақдирда мамлакат конституциясига президент ваколатларини кенгайтирадиган ўзгартишлар киритишни режалаётганди.\nКурдларнинг Халқлар демократик партияси кечаги сайловларда 10 фоизли сайлов тўсиғидан ўтиб, сайловчиларнинг 13,1 фоиз овозини жамғаришга муваффақ бўлди. Бу натижа мазкур партиянинг парламентда 80 та ўринга эга бўлишини таъминлайди.\nКурдлар лидери Салоҳиддин Демиртош Эрдўғон партияси билан мутлақо коалиция тузилмаслигини таъкидлади.\nБугун “Адолат ва тараққиёт партияси” йиғилиш ўтказиб, парламентнинг бошқа партиялари билан коалиция тузиш масаласини муҳокама қилади.\nАгар сайловдан кейинги 45 кун ичида бошқа партиялар билан коалиция тузишга эришилмаса, Туркияда парламент сайловлари янгидан ўтказилади.